PATVIRTINTA

Kauno miesto savivaldybės tarybos

2017 m. vasario 7 d.

sprendimu Nr. [T-2](file:///C:\Users\justbaro\Downloads\t178002.docx)

**KAUNO MIESTO KULTŪROS STRATEGIJA IKI 2027 METŲ**

**NUO LAIKINOSIOS SOSTINĖS IKI ŠIUOLAIKINĖS KULTŪROS MIESTO!**

Pastaraisiais metais vis daugiau kauniečių atranda ir savo miestą, ir save jame naujai. Nors mieste iki šiol gyva laikinosios sostinės laikotarpiu miestą ištikusio kultūros proveržio atmintis, tačiau tokio tarptautinio įvertinimo, kuris įvyko per kelerius pastaruosius metus, regis, nė patys nesitikėjome.Už laikinosios sostinės laikotarpį, anuometinį miesto klestėjimą politikos, mokslo, kultūros, sporto ir kitose srityse, modernizmo kultūrą ir architektūrą 2015 metų pradžioje Kaunui suteiktas Europos paveldo ženklas. Tų pačių metų pabaigoje Kaunas pirmasis iš Baltijos šalių regiono priimtas į UNESCO Kūrybiškų miestų tinklą Dizaino kategorijoje, 2016 metų gegužę – į UNESCO globalų besimokančių miestų tinklą, o 2017 metų sausį – Kauno modernizmo architektūra priimta į Preliminarųjį UNESCO pasaulio paveldo sąrašą už unikalią miesto raidos istoriją (architektūrą ir urbanizmą) minėtuoju laikotarpiu. Prisikėlimo bažnyčia, Kauno centrinis paštas, Pažangos rūmai, Pieno centras, diplomatinė V. Putvinskio gatvė, viena ilgiausių Europoje pėsčiųjų gatvė, Santakos parkas, Ąžuolynas ir Žaliakalnis, bendruomeniškieji Šančiai, monolitiškieji Šilainiai, iki šiol per mažai išnaudota fortų sistema, juosianti miestą, – visa tai patiems kauniečiams tampa atradimu ir pasididžiavimu. Svečiai ir vis dažniau keliaujantys vietos gyventojaipradėjo vertinti Kauną kaip unikalaus kraštovaizdžio miestą, turintį stiprų potencialą tapti socialiai aktyvia ir bendruomeniška, kultūriškai įtraukia vieta, masinančia kultūros pasiūla ir puikia gyvenimo kokybe.

Kaunas siekia tapti ryškiu Baltijos ir Šiaurės šalių kultūros centru. Europos kultūros sostinės 2022 titulo siekis ir su tuo susijęs kultūros sektoriaus konsolidavimas yra tvirta galimybė įtvirtinti kultūrą ir kūrybiškumą kaip vieną esminių tvarios miesto raidos sąlygų. Kaunas nori dar stipriau atsiverti šiuolaikinei Europos kultūrai, priimti daugybę menininkų ir atlikėjų ir vėl tapti daugiakultūriu bei svetingu. Savo paveldu ir šiuolaikine kultūra Kaunas jau dabar yra svarbus Europai miestas. Pavyzdžiui, Europoje modernizmo architektūra ir kultūra iki šiol dar menkai interpretuota. Kitaip nei bet kuris ankstesnis architektūros stilius, modernizmas iki šių dienų nebuvo laikomas saugotina vertybe. Tačiau praėjus šimtmečiui nuo pirmųjų funkcionalaus stiliaus pastatų atsiradimo, šis klausimas tampa itin aktualiu visame pasaulyje. Tad Kaunas ne tik urbanistiniu kraštovaizdžiu, bet ir šiuo metu rengiamais modernizmo tyrimais tarptautiniu lygiu, stiprina pasaulines diskusijas apie modernizmo paveldo aktualizavimą. Be kita ko, Europai mes galime pasiūlyti pasakojimą. Kai buvo pateikiama paraiška Kaunui tapti Europos kultūros sostine, šviesios atminties profesorius Leonidas Donskis komisijai pasakė: „Kauniečiai gali Europai pasiūlyti pasakojimą apie tai, kaip kadaise dinamiškos politikos, neįtikėtinos urbanistinės plėtros, bohemiškos tarptautinės ir daugiakalbės kultūros miestas buvo ištrintas iš europietiško diskurso. Bet tuo miesto istorija nesibaigė.Kaunas bunda, vėl atsiranda Europos žemėlapyje pulsuojančiu šauktuku. Tas pulsas, šauktukas, šansas ir garantas – kultūra!” Per kultūrą sugrįšime į Europą ne tik kaip turiningų atostogų kelionės tikslas, bet ir kaip verslo steigimo vieta, šeimyninio ir bendruomeninio gyvenimo kūrimo taškas. Per mažąsias kiemų ir mikrorajonų istorijas, papasakotas bendruomenių šventėse, per didžiulius miesto renginius ir festivalius, transliuojamus pasauliniais TV kanalais, per modernizmo pastatų sutvarkymą ir panaudojimą kultūros paslaugoms ir kūrybiniams verslams, per Europoje kuriančius Kauno menininkus. Grįžtame! Šį kartą ne tik kaip laikinoji [kultūros] sostinė, o kaip šiuolaikinės kultūros miestas, turintis perspektyvą ateičiai!

## APIBRĖŽIANT KULTŪRĄ

Kultūros tyrinėtojai yra pateikę skirtingus kultūros apibrėžimus. Europoje formuojant kultūros politiką ir kultūros apibrėžimą labiausiai paplitusios konstruktyvistinė ir dialoginė nuostatos. Atskiriama aktyvioji ir vartojamoji kultūros sampratos ir vis plačiau plėtojama ES šalių kultūrinio dialogo idėja, skatinami mainai ir bendri projektai. Todėl didžiuojamės kurdami unikalų dokumentą – Kauno miesto kultūros strategiją, kurioje teigiame, jog **kultūra yra horizontalių ir vertikalių siekinių ir veiklų dermė aprėpianti paveldą, bendruomenes, verslus ir menininkus, atskleidžianti meno prieinamumą ir jo aukštą vertę, demokratiškumą, unikalius stilius ir kūrinius.** Horizontalaus bendradarbiavimo ir aukštosios kultūros sąsajos sukuria menininkams ir auditorijoms nuolatinio tobulėjimo, įtraukties ir dalyvavimo poreikį. Horizontalioji plotmė įgalina miesto bendruomenes, smulkų ir vidutinį verslą, IT ir KI sektorių plėtrą, ekonominį augimą, o aukštasis menas, kultūros švyturiai, iškilieji menininkai formuoja tikslus, mokyklas, yra traukos centrai, turinio industrijų prielaida. Tik abiejų faktorių: horizontalaus ir vertikalaus krypčių dialektinė sąsaja skatina kapitalui, kūrybai ir inovacijoms imlios kultūros raidą mieste ir bendradarbiaujant tarptautinėje sferoje.

**Kauno miesto kultūros strategijoje kultūrą apibrėžiame šiomis sąvokomis:**

MENAS: vaizduojamieji menai (vaizduojamoji ir taikomoji dailė, fotografija), scenos menai (teatras, šokis, gyvai atliekama muzika, cirkas), tarpdisciplininis menas, literatūra, galerijų veikla ir kt.

KŪRYBINĖS INDUSTRIJOS (kūrybos pramonė): leidyba, spauda, audiovizualinės medijos (kinas, televizija, radijas, muzikiniai įrašai), naujosios medijos (programinė įranga, kompiuteriniai žaidimai, skaitmeninis turinys), taikomoji kūryba (architektūra, reklama, MTEP, turizmas, rekreacija, skaitmeninės paslaugos), grafinis dizainas, produkto dizainas, interjero ar kraštovaizdžio dizainas, mada ir kt.

KULTŪROS PAVELDAS: tai materialusis paveldas, jo apsauga ir panauda šiuolaikiniams visuomenės poreikiams (muziejų, bibliotekų, archyvų kolekcijos ir veikla, architektūros apsauga ir panaudojimas, urbanistika, kraštovaizdis, antikvarinės vertybės) ir nematerialusis paveldas (kalba, filosofija, papročiai, tradiciniai amatai ir papročiai, religijos, tradicinė kulinarija ir kt.).

BENDRUOMENIŠKUMAS: tai pilietinė atsakomybė, atvirumas ir pagarba kitam, bendros veiklos ir geranoriškumas, saugi kaimynystė, miesto ir bendruomenių šventės, aplinkosaugos talkos, maisto kultūra, sportas ir sveiko gyvenimo būdo puoselėjimas, laisvalaikis, tarpkultūrinis dialogas, daugiakalbystė ir draugiškas kalbėjimasis, svetingumas, savanorystės tradicijos, dalyvavimas kuriant savo aplinką ir miestą, neformalus mokymasis, vertybių sistema.

#### Dokumento rengimo etapai ir darbo grupė

#### Tikslingai siekiant sustiprinti kultūros sektorių Kauno mieste, 2014 m. buvo užsakyta ir 2015 m. gegužės mėnesį pabaigta Kauno miesto kultūros plėtros galimybių studija su išsamiais priedais apie sektoriaus sudedamąsias dalis, SSGG analize. Dokumente parengtos rekomendacijos buvo integruotos į tuo pat metu rengiamą „Kauno miesto savivaldybės plėtros strategiją iki 2022-ųjų“, kurios turinys ir priemonių planas parengtas išanalizavus miesto situaciją bei aptarus poreikius reguliariose tarpsektorinėse ir sektorinėse darbo grupėse. Šių dviejų dokumentų tyrimai ir išvados buvo analizuotos ir įvertintos rengiant šį Kultūros startegijos dokumentą, kurio tikslas – integralaus/horizontalaus kultūros pjūvio suformulavimas ir įtvirtinimas Kauno mieste.

#### Kauno miesto kultūros strategija yra rengiama ne tik kaip visų aktualių 2014 – 2016 m. Kauno miesto savivaldybėje parengtų kultūros plėtros tyrimų, plėtros strategijos bei valstybinių dokumentų koreliacija. Šiuo dokumentu siekiama integruoti Jungtinių tautų inicijuotos Darbotvarkės kultūrai 21 (*Agenda 21 for Culture*) nuostatas bei Europos bendrijos siūlomas kryptis kultūros, paveldo ir dalijimosi žiniomis srityse. Tarptautinių kultūros politikos gairių integracija yra aktuali Kaunui stiprinant ryšius Naujojoje Hanzos miestų sąjungoje bei sėkmingai integruojantis į UNESCO Kūrybinių miestų tinklą, UNESCO globalų besimokančių miestų tinklą, taip pat siekiant būti įtrauktiems į UNESCO Pasaulio paveldo sąrašą ir norint tapti Europos kultūros sostine 2022 metais.

2016 m. rugsėjo mėn. miesto meras patvirtino darbo grupę Kauno miesto kultūros strategijai parengti, kurią sudarė savivaldybės mero pavaduotojas, Kauno miesto savivaldybės administracijos direktoriaus pavaduotojas, Kultūros skyriaus, Plėtros programų ir investicijų skyriaus, Miesto planavimo ir architektūros skyriaus, Kultūros paveldo skyriaus, Švietimo skyriaus specialistai, mero patarėjai ir tarybos nariai bei iniciatyvinės programos „Kaunas – Europos kultūros sostinė 2022” grupės nariai. 2017 m. sausio mėn. dokumentas buvo pristatytas ir aptartas su Kauno miesto kultūros ir švietimo organizacijomis, nevyriausybiniu sektoriumi ir išoriniais ekspertais, į kurių pasiūlymus ir pastabas atsižvelgta galutinėje dokumento redakcijoje.

# TEISINIS PAGRINDAS

# Kauno miesto kultūros strategijai rengti naudoti dokumentai

#### Dokumente naudotasi Jungtinių tautų, Europos bendrijos, Lietuvos Respublikos ir Kauno miesto savivaldybės dokumentais, kuriuose skiriamas specialus dėmesys kultūrai. Žemiau išvardintų dokumentų turinys plačiau komentuojamas Priede Nr. 1.

#### *Europos bendrijos kultūros politikos kryptys*:

Rengiant Kauno miesto kultūros strategiją analizuota 2007 m. lapkričio 16 d. priimta Europos komisijos Tarybos rezoliucija dėl Europos kultūros darbotvarkės (2007/C 287/01),

(http://eur-lex.europa.eu/legal-content/LT/TXT/PDF/?uri=CELEX:32007G1129(01)&from=EN)

Remtasi Kultūros ekonomikos tyrimu (*The Economy of Culture in Europe. Study prepared for the European Commission*. KEA.2006)

(<http://ec.europa.eu/culture/library/studies/cultural-economy_en.pdf>)

bei strateginiu dokumentu „Europa 2020” (Briuselis, 3.3.2010 KOM(2010) 2020, Komisijos komunikatas 2020 m. Europa: Pažangaus, tvaraus ir integracinio augimo strategija)

(<http://eur-lex.europa.eu/LexUriServ/LexUriServ.do?uri=COM:2010:2020:FIN:LT:PDF>)

2011 m. lapkričio 16 d. Europos Parlamento ir Tarybos sprendimu (1194/2011/ES) „Dėl Europos Sąjungos veiksmų, susijusių su Europos paveldo ženklu“

(<http://eur-lex.europa.eu/legal-content/LT/TXT/PDF/?uri=CELEX:32011D1194&from=EN>).

### *Jungtinių tautų formuojamos kultūros politikos gairės*:

Jungtinių tautų dokumentas „Darbotvarkė 21 kultūrai“ **(*Agenda 21 for Culture*)**, priimtas 2004 m., skatina integralių kultūros krypčių, skirtų tvariai plėtrai užtikrinti, rengimą. Per viršūnių susitikimą, skirtą kultūrai ir tvariems miestams, įvykusį Bilbao 2015 m. kovo mėnesį, buvo priimtas „Darbotvarkės 21“ atnaujinimas dokumentu *Kultūra 21:* *Veiksmai* (*Culture 21: Actions,*

[*http://www.agenda21culture.net/images/a21c/nueva-A21C/C21A/C21\_015\_en.pdf*](http://www.agenda21culture.net/images/a21c/nueva-A21C/C21A/C21_015_en.pdf)). Jame siūloma 100 konkrečių veiksmų „Darbotvarkės 21“ nuostatų įgyvendinimui. „Darbotvarkės 21” dokumente išryškintas ir kaip pasaulinė miestų praktika siūlomas horizontalus kultūros suvokimas, kurį stengiamasi pabrėžti ir Kauno kultūros strategijoje.

Rengiant Kauno miesto Kultūros strategines nuostatas atsižvelgta ir į„Konvenciją dėl kultūrų raiškos įvairovės apsaugos ir skatinimo“,priimtą Jungtinių Tautų Švietimo, mokslo ir kultūros organizacijos Generalinėje konferencijoje 2005 m. spalio 3–21 d. Paryžiuje vykusios 33-iosios sesijos metu; Darnaus vystymosi darbotvarke 2030 (*The 2030 Agenda for Sustainable Development*) (<https://sustainabledevelopment.un.org/post2015/transformingourworld>);

Pasaulio kultūros ir gamtos paveldo apsaugos konvencija (*Convention Concerning the Protection of the World Cultural and Natural Heritage*)

(<http://whc.unesco.org/en/convention/>,<https://eseimas.lrs.lt/portal/legalAct/lt/TAD/TAIS.279517>); Pasaulio paveldo konvencijos įgyvendinimo gairės (*Operational Guidelines for the Implementation of the World Heritage Convention*)

(<http://www.unesco.lt/images/stories/articles_files/igyvendinimo_gaires.pdf>

<http://whc.unesco.org/en/guidelines/>).

#### *Nacionalinės kultūros politikos kryptys*:

Lietuvoje kultūros politiką ir plėtros kryptis apibrėžia Lietuvos kultūros politikos kaitos gairės, patvirtintos Lietuvos Respublikos Seimo 2010 m. birželio 30 d. nutarimu Nr. XI-977

(https://e-seimas.lrs.lt/portal/legalAct/lt/TAD/TAIS.377620)

irValstybės pažangos strategija „Lietuva 2030“, 2014-2020 m. Nacionalinės pažangos programa (patvirtinta Lietuvos Respublikos Vyriausybės 2012 m. lapkričio 28 d. nutarimu Nr. 1482,

(https://e-seimas.lrs.lt/portal/legalAct/lt/TAD/TAIS.425517).

#### *Kauno miesto savivaldybės dokumentai*:

#### Šio dokumento pagrindu laikytinas Kauno miesto savivaldybės strateginis plėtros planas iki 2022 metų, patvirtintas Kauno miesto savivaldybės tarybos 2015 m. balandžio 2 d. sprendimu Nr. T-127.

#### „Kauno miesto kultūros plėtros galimybių studija“ (parengė UAB „BGI Consulting”, VšĮ „KULTUR“, 2015 m. gegužė) taip pat yra aktualus dokumentas rengiant Kauno miesto kultūros strategiją (2016). Kauno miesto savivaldybės kultūros ir kūrybos sektoriaus būklės analizė atlikta remiantis minėtąja studija, „Kauno miesto jaunimo politikos strategija 2013 – 2019 metams“ (patvirtinta Kauno miesto savivaldybės tarybos 2013 m. balandžio 18 d. sprendimu Nr. T-203) bei 2015 – 2016 metais vykdytu Europos kultūros sostinės (EKS) iniciatyvinės grupės (dr. V. Vitkienė, A. Čižauskienė, dr. D. Citvarienė, prof. dr. L. Donskis, R. Zemkauskas, dr. V. Petrulis, dr. J. Tutlytė) tyrimu, kurio suvestinę galima laikyti pirmojo etapo paraiška, skirta Europos komisijai (<http://kaunas2022.eu/wp-content/uploads/2016/02/Kaunas_2022_ECoC_pre-selection_bid.pdf>), bei 2016 m. vykdytu Kauno miesto kultūros ir kūrybinių industrijų bei bendruomeninių iniciatyvų tyrimu (dr. J. Tutlytė, dr. G. Mažeikis, dr. A. Žilys, VšĮ „Atminties vietos“), juos papildant miesto priėmimo į naujus tartpautinius tinklus bei EKS titulo siekių aktualijomis.

**KAUNO MIESTO KULTŪROS IR KULTŪROS PAVELDO BŪKLĖS ANALIZĖ**

Kauno miesto kultūros ir kultūros paveldo analizė atlikta remiantis išvardintais tarptautiniais, Lietuvos ir miesto kultūros tyrimais ir politikos gairių dokumentais bei nuostatomis, įvertinant Kauno miesto viziją ir prioritetus bei siektiną kultūros sektoriaus bei jo sukuriamų verčių stiprėjimą dalyvaujant Europos ir pasaulio kultūros partnerystėse ir tinkluose.

APLINKA. Kaunas pasižymi labai savitu kraštovaizdžiu, nulemtu unikalių gamtinių sąlygų: miestas įsikūręs didžiausių Lietuvos upių – Nemuno ir Neries – santakoje, istorinėje miesto dalyje architektūrinį miestovaizdį organiškai papildo vaizdingi šlaitai. 20 a. šeštajame dešimtmetyje pastačius vandens elektrinę ir užtvenkus Nemuną, Kauno paribyje suformuotas didžiausias Baltijos šalyse dirbtinis ežeras – Kauno marios, tapęs rekreacijos vieta miesto ir regiono gyventojams bei turistams. Kauno mieste platus kultūriniams renginiams naudojamų viešųjų erdvių tinklas bei didelė tokių vietų įvairovė: Santakos parkas, Kauno pilies prieigos, Dainų slėnis, Ąžuolyno parkas, Nepriklausomybės aikštė, Miesto sodas, Nemuno sala. Kaune yra viena ilgiausių Europoje pėsčiųjų gatvė – Laisvės alėja (1,7 km), kuria su ją pratęsiančia Vilniaus gatve iki Santakos parko pėsčiomis galima nueiti daugiau kaip 3 km. trasa. Renginiai organizuojami architektūros paveldo pastatuose ir jų prieigose, senamiesčio ir naujamiesčio kiemuose, soduose bei parkuose, miesto gatvėse, aikštėse ir kt. Miesto parkai ir žaliosios zonos prižiūrimos, jose įrengiama ir plėtojama sporto ir rekreacijos infrastruktūra. Kaunas yra šalies centre, lengvai pasiekiamas visomis transporto rūšimis: miestas yra tarptautinių oro ir žemės kelių sankirtoje (Via Baltica, Rail Baltica, Kauno oro uostas), 100 km. iki sostinės Vilniaus, 228 km. iki Klaipėdos jūrų uosto. Greta miesto yra tarptautinis oro uostas, užtikrinantis greitą miesto pasiekiamumą. Per vieną valandą automobiliu Kauną gali pasiekti apie 2 mln. aplinkinių rajonų gyventojų. Kauną kerta ir Via Baltica - svarbiausias transporto koridorius Baltijos valstybėms, auto trąsa nuo Varšuvos iki Talino. Mieste yra patraukli turizmo infrastruktūra atvykstantiems lankytojams priimti. Per Kauną tiesiama geležinkelio vėžė „Rail Baltica“, kuri greituoju geležinkeliu sujungs Suomiją, Baltijos valstybes ir Lenkiją bei pagerins geležinkelio jungtis su Centrine ir Šiaurės Europa.

PAVELDO MIESTAS. Kaune yra didžiausia Lietuvoje kultūros paveldo objektų koncentracija. Čia registruoti net 1265 nekilnojamojo kultūros paveldo objektai ir vietovės, formuojančios autentišką miesto tapatumą, didinantys turistinį patrauklumą ir suteikiantys miestiečiams galimybes edukacijai bei turiningam kultūros gyvenimui. Senamiesčio architektūriniame audinyje persipina gotikos, renesanso, baroko pastatai ir architektūriniai kompleksai.Fortifikacijos istoriją liudija Kauno tvirtovė ir su ja susiję pastatai bei miesto infrastruktūros elementai. Miesto išskirtinumas tarptautiniu lygmeniu itin ryškus modernios architektūros ir urbanistikos (1919 – 1940 m.) paveldo sluoksnyje, kuris 2015 m. įvertintas Europos paveldo ženklo statusu. 2015 metais Kaunas tapo pirmuoju Baltijos šalių miestu, gavusiu UNESCO dizaino miesto statusą. Atsižvelgiant į tarptautinį pripažinimą pastaraisiais metais ir modernizmo architektūros bei laikinosios sostinės laikotarpio renesansą, Kauno miesto savivaldybė bendradarbiaudama su Lietuvos Respublikos Kultūros ministerija ir Lietuvos nacionaline UNESCO komisija bei ekspertais (architektūrologais, menotyrininkais, istorikais, paveldosaugininkais) 2016 m. parengė paraišką į UNESCO Preliminarųjį Pasaulio paveldo sąrašą. Į šį sąrašą Kauno tarpukario architektūra įrašyta 2017 m. sausį.

ORGANIZACIJOS. Mieste veikia pakankamai kultūros institucijų (muziejų, teatrų, bibliotekų, archyvų), užtikrinančių kultūros pasiūlos įvairovę: Kauno apskrities viešoji biblioteka bei didelis Kauno miesto savivaldybės Vinco Kudirkos viešosios bibliotekos tinklas (20 teritorinių padalinių ir 5 specializuoti skyriai, tarp kurių yra Vaikų literatūros, Jaunimo, meno ir muzikos skyriai, Suaugusiųjų vartotojų skyriai), pirmaujantis Lietuvoje pagal fondų fizinių vienetų dokumentų skaičių ir lankytojų teigiamus atsiliepimus. Kaune yra didžiausias Lietuvoje muziejų tinklas: Nacionalinis M. K. Čiurlionio dailės muziejus su unikalia ir vientisa, Europos dailės raidai svarbia XX a. pradžios dailininko ir kompozitoriaus M. K. Čiurlionio kolekcija bei turtingomis Vakarų Europos dailės ir Lietuvos dailės kolekcijomis ir unikaliu Velnių muziejumi, 6 respublikiniai muziejai, kurių ekspozicijos itin plataus spektro – nuo gamtos, literatūros iki karo istorijos (Kauno T. Ivanausko zoologijos muziejus, Maironio lietuvių literatūros muziejus, Kauno IX forto muziejus, Vytauto Didžiojo karo muziejus, Lietuvos švietimo istorijos muziejus, Lietuvos aviacijos muziejus), 1 Kauno miesto muziejus su ekspozicijomis svarbiuose istoriniuose objektuose: Kauno rotušėje, Kauno pilyje, J. Gruodžio memorialiniame skyriuje, Lietuvių tautinės muzikos istorijos skyriuje, M. K. Petrauskų lietuvių muzikos istorijos skyriuje), kiti privatūs muziejai (iš viso apie 30 Kauno mieste, tarp jų – KGB atominis bunkeris, Retro automobilių ir kt.). Kaune veikia 13 teatrų: Nacionalinis Kauno dramos teatras su atnaujintomis keturiomis salėmis, Kauno valstybinis muzikinis teatras, Kauno valstybinis lėlių teatras, Kauno miesto kamerinis teatras, Kauno šokio teatras „Aura“, Kauno mažasis teatras, nevalstybiniai teatrai: „Mens Publica“, VDU teatras, „Laimingi Žmonės”, „Bravo teatras“, „Teatro klubas“. Mieste yra du kultūros centrai: Kauno kultūros ir sporto centras „Girstutis“ ir Kauno kultūros centras „Tautos namai“. Kultūros centrų infrastruktūra yra pritaikyta tiek profesionalaus, tiek mėgėjų meno sklaidai ir pristatymams.

Kauno valstybinė filharmonija siūlo miestiečiams reguliarius klasikinės ir šiuolaikinės muzikos koncertus. Filharmonijos repertuare – Kauno miesto simfoninio orkestro, Valstybinio simfoninio orkestro, Kauno valstybinio choro, keliaujančių Europos orkestrų ir atlikėjų koncertai, jaunųjų muzikos talentų konkursai ir pasirodymai. Tose pačiose patalpose yra įsikūręs ir Kauno miesto simfoninis orkestras, koncertuojantis su garsiausiais Lietuvos ir užsienio solistais. Ypatingai vertingas šių įstaigų bendradarbiavimas rengiant tarptautinį klasikinės muzikos festivalį.

Kaune veikia „Kauno įvairių tautų kultūrų centras“ – kultūros ir švietimo įstaiga, kurios veikla padeda išsaugoti tautinių mažumų kultūrinius tapatumus bei skatina pozityvią tautinių mažumų integraciją į Kauno ir Lietuvos visuomenę. Centras organizuoja koncertus, meno parodas, vakarones, poezijos skaitymus, kulinarinio paveldo ir knygų pristatymus, mokymus, seminarus.

Kauno kultūrai reikšmingos kūrybinių asociacijų, nevyriausybinio sektoriaus ir privačios meno galerijos: pirmajai grupei priskirtinos „Meno parko“, Kauno fotografijos galerija, Tekstilininkų ir dailininkų gildijos galerija „Balta“ galerijos atstovauja šiuolaikinio meno ir žanrinius kūrėjų interesus. Nevyriausybinį sektorių atstovaujančios parodų ir diskusijų erdvės „POST galerija“, „Meno forma“ bei „Kabinetas“ yra šiuolaikinio meno ir tarpdisciplininių projektų ambasadorės Kaune. Privačios galerijos „Kauno langas“, „Aukso pjūvis“, „Parko galerija“ ir kitos aktyvina meno pardavimus ir kūrybinių industrijų sektorių.

Dauguma kultūros institucijų veikia tarptautiškai, suteikia miestiečiams galimybes susipažinti su šiuolaikine Europos ir pasaulio šalių kultūra, atlikėjais, menininkais.

Dėl intensyvaus įvairių organizacijų darbo ir kasdienių iššūkių pastebimas per menkas Kauno kultūros sektoriaus bendradarbiavimas, organizacijų uždarumas. Šios strategijos nuostatos yra skatinti tarpdisciplinius ir tarpsektorinius bendradarbiavimo projektus bei partnerystes.

FESTIVALIAI, TARPTAUTINIAI RENGINIAI. Kauno mieste organizuojama daug įvairių tarptautinių festivalių ir renginių: Kauno bienalė, „Kaunas Jazz“, festivalis „Operetė Kauno pilyje“, Pažaislio muzikos festivalis, šiuolaikinio šokio festivalis „AURA“, šiuolaikinio meno festivalis „Kaunas mene“, akvarelės bienalė „Baltijos tiltai“, fotomeno festivalis „Kaunas Photo“, Kauno kino festivalis, meninių kultūrinių mainų projektas „Meno linija“, poezijos festivalis „Poezijos pavasaris“, šiuolaikinės muzikos festivalis „Iš arti“, Kauno architektūros festivalis „KAFe“, modernaus ir tradicinio folkloro festivalis „Suklegos“, Dizaino savaitė Kaune ir kiti.

Dauguma šių renginių ir festivalių vykdomi nevyriausybinių organizacijų. Tai rodo didelį kūrybinį miesto potencialą. Tarptautiniai Kauno festivaliai yra konkurencingi nacionaliniu ir tarptautiniu mastu, vietos gyventojai juos išskiria kaip miesto patrauklumo ženklą.

VšĮ „Kauno bienalė“, VšĮ „Meno parkas“, VšĮ „Artkomas“, VšĮ „Meno forma“, VšĮ „Šviesos raštas“, VšĮ „Kūrybos biuras“, Kauno šokio teatras „Aura“ ir kitos organizacijos projektus vykdo ne tik Kaune ar kituose Lietuvos miestuose, bet ir užsienyje, taip kurdamos ir stiprindamos Kauno įvaizdį Europoje.

KŪRYBINIŲ INDUSTRIJŲ SEKTORIUS. Šalia festivalių kūrybinių industrijų sektoriuje Kaune aktyviai veikia leidyklos, IT kompanijos, architektūros, dizaino paslaugų įmonės ir asmenys. 2015 metais Kaunas priimtas į UNESCO Kūrybinių miestų tinklą Dizaino kategorijoje, o dalyvavimas šio tinklo konferencijose ir bendruose projektuose sukuria sąlygas aukščiausiu tarptautiniu lygmeniu vystyti kultūros ir kūrybos sektorių industrijas. Kaune 2016 metais veiklą pradėjo menų inkubatoriai A. Mapu gatvėje ir Radvilėnų plente. Kauno miesto savivaldybės iniciatyva mieste veikia Kauno filmų biuras, kurio tikslas – pristatyti Kauną kino kūrėjams, pritraukti užsienio ir Lietuvos kino industrijos kompanijas dirbti ir kurti Kauno mieste bei regione, visapusiškai joms padėti ir sudaryti reikiamas sąlygas filmuoti Kauno miesto ir regiono erdvėse.

Kūrybinių industrijų (KI) sektorius – tarp sparčiausiai augančių mieste. KI subjektų skaičius išaugo beveik 113 procentų nuo 2009 iki 2016 m. Šis sektorius integruoja labiausiai išsilavinusius darbuotojus: Kauno kūrybinių industrijų įmonėse (dominuoja mažos įmonės ir smulkūs privatūs subjektai) daugiausia dirba jauni ir aukštos kvalifikacijos darbuotojai-kūrėjai, turintys įvairų aukštąjį išsilavinimą, daugiausiai menų srities. Kūrybinio sektoriaus veiklos, produkcija ir paslaugos nėra tik vietinės. Kūrybinis sektorius pasižymi nacionaline ir tarptautine tinklaveika. Kaune – didelė reikšmingų mokslo ir studijų institucijų koncentracija, kuriose kasmet parengiama per 1000 kūrybinio sektoriaus specialistų, pajėgių sėkmingai įsilieti į KI sektoriaus veiklas.

Kauno regionas kūrybinio sektoriaus plėtrai turi palankius išteklius – gamtinius, kultūrinius fizinius ir kultūrinius intelektualinius.

NEVYRIAUSYBINIS KŪRYBOS SEKTORIUS. Mieste yra ilgalaikių ir spontaniškai atsirandančių bendruomeninių meno pavyzdžių: „Draugiškos zonos“ projektas Šančiuose (2013-2016 m.), privačios meno rezidencijos Šilainių mikrorajone (2016 m.), „Kiemo galerijos“ iniciatyva E. Ožeškienės gatvėje bei viešo meno projektai (gatvės meno festivalis „Nykoka“), paupių aktualizavimo iniciatyva „Teka“, kurie ne tik kuria šiltesnę ir draugiškesnę aplinką, bet ir stiprina pilietinę visuomenę.

SKATINIMOMODELIAI. Miestas turi patvirtinęs specialią dalinio finansavimo programą kultūrai. Bendros gyventojų kultūros ugdymui skatinti skiriamas dalinis finansavimas etnotradicijų tęstinumui ir daugiakultūrio dialogo stiprinimui; naujų kultūros paslaugų sukūrimui, įtraukiant miesto bendruomenę ir jaunimą; kultūrinės įtraukties ir kultūros paslaugų, profesionaliojo meno ir kultūros prieinamumo visuomenei didinimui. Tarptautiniai, tęstiniai miesto įvaizdį formuojantys renginiai finansuojami pagal programos Miesto įvaizdžio stiprinimo sritį. Didieji miesto festivaliai „Kauno bienalė“, „Kaunas mene“, „Kaunas Photo“, „Pažaislio muzikos festivalis“ ir „Kaunas Jazz“ yra įtraukti ir į Lietuvos Respublikos Kultūros ministro įsakymu tvirtinamą Tęstinių tarptautinių renginių sąrašą, kuris garantuoja lėšų skyrimo prioritetą, galimybes gauti valstybinį finansavimą.

Kai kurios nevyriausybinės (VšĮ „Kauno bienalė“, Lietuvos fotomenininkų sąjungos Kauno skyrius, VšĮ „Meno parkas“, VšĮ „Dvimiesčio kulka“ ir kt.), savivaldybės biudžetinės ar viešosios įstaigos (Kauno šokio teatras „Aura“, VšĮ „Artkomas“ ir kt.) aktyviai dalyvauja europinėse kultūros finansavimo programose, taip sustiprindamos savo veiklas skirtingų finansavimo šaltinių pritraukiamomis papildomomis lėšomis ir užtikrindamos europinį projektų turinį bei Lietuvos ir Kauno miesto meno ir kultūros sklaidą, matomumą Europoje.

VALDYMAS. Miesto savivaldybės administracijoje veikia du skyriai, kuruojantys kultūros veiklas bei paveldą: Kultūros skyrius ir Kultūros paveldo skyrius. Prie miesto savivaldybės tarybos veikia Kauno miesto kultūros ir meno taryba – patariamoji institucija, atliekanti eksperto ir konsultanto funkcijas, įgyvendinant valstybės ir savivaldybės kultūros politiką savivaldybės teritorijoje. Šios patariamosios tarybos nariai – aktyviai kultūros sektoriuje veikiantys ir su praktinėmis kultūros lauko situacijomis susiduriantys kūrėjai. Tarybai, kaip išorinei institucijai, atstovaujančiai Kauno miesto kultūros praktikas, turėtų būti sudarytos sąlygos reikšmingiau prisidėti tobulinant kultūros prioritetizavimo ir finansavimo platformų, tokių kaip „Iniciatyvos Kaunui“, „Akcentai Kaunui“ ir pan. nuostatas, siūlant ekspertus į atsakingų savivaldybės skyrių darbo grupes pakeitimams rengti.

PRIEINAMUMO UŽTIKRINIMAS. Kauno miesto savivaldybė vidutiniškai 5% metinio biudžeto skiria kultūrai ir laisvalaikiui – tiek savo įsteigtoms kultūros įstaigoms išlaikyti, tiek nevyriausybinio sektoriaus kūrybinėms veikloms finansuoti. Nuo 2005 metų Kaune veikia dalinio kultūros finansavimo programa, skirta kultūros projektų daliniam finansavimui. Nuo 2016 metų programa integruota į įvairių sektorių dalinio finansavimo programą „Iniciatyvos Kaunui“, teikiančią paramą kultūros operatoriams įvairiose srityse, pagal patvirtintus prioritetus: skatinama kultūrinės raiškos įvairovė, tarpsritiniai, tarpkultūriniai projektai, bendradarbiavimo tarp kartų, programos, skirtos jaunimui, kurios skatina socialinę įtrauktį ir žinias apie kultūros kodus, skaitmenines aplinkas. Skatinamos kultūros veiklos centrinėje miesto dalyje bei gatvės menų iniciatyvos.

Nuo 2015 metų veikiantis projektas „Kaunas pilnas kultūros“ spausdintu leidiniu, internetine sklaida svetainėje ir per socialinius tinklus didina kultūros paslaugų matomumą ir patrauklumą. Tačiau Kauno miesto gyventojų apklausa rodo, jog didžiausia kliūtimi naudotis kultūros pasiūla jiems yra informacijos neprieinamumas (apklausą atliko Kauno Europos kultūros sostinės 2022 iniciatyvinė grupė, apklausos duomenys skelbiami programos svetainėje www.kaunas2022.eu).

INFRASTRUKTŪROS GERINIMAS. Iki 2020 metų Kaune suplanuoti ir vykdomi svarbių kompleksų renovavimo ir pritaikymo visuomenės poreikiams projektai, iš dalies finansuojami ES struktūrinių fondų. Iš numatomų renovuoti arba naujai pastatytų 22 objektų net 15 yra susiję su visuomenės kultūriniais poreikiais: Mykolo Žilinsko dailės galerijos rekonstrukcija, Mokslo centro statyba Nemuno saloje, Kauno valstybinio lėlių ir Kauno valstybinio muzikinio teatrų renovacija, Kauno kino centro „Romuva“, kultūros centrų „Girstutis“ ir „Tautos namai“ renovacijos, Ąžuolyno parko su Dainų slėniu rekonstrukcija, Nemuno salos ir pakrančių regeneracijos projektai, Kauno sporto halės rekonstrukcija, Kauno apskrities viešosios bibliotekos pastato modernizavimas ir kt. Kauno miesto savivaldybė kiekvienais metais inicijuoja Paveldotvarkos programą, finansuojamą miesto biudžeto lėšomis, kurios paskirtis – skatinti Kauno miesto savivaldybės nekilnojamųjų kultūros vertybių priežiūrą, apsaugą ir atgaivinimą.

TINKLAI. Miesto savivaldybė ir organizacijos dalyvauja plačiuose tarptautinių partnerių tinkluose, palaiko ilgalaikius kultūrinius ryšius su kitais Europos ir pasaulio miestais bei valstybėmis. Kaunas yra Naujosios Hanzos sąjungos narys, UNESCO Kūrybiškų miestų tinklo narys, giminiuojasi su 26 Europos ir pasaulio miestais (Vroclavu, Ryga, Tartu, Lvovo apskritimi, Grenobliu, Sankt Peterburgu, Brno, Balstoge, Torune ir kt.). Įvairūs festivaliai ir kūrybinės organizacijos aktyviai dalyvauja tarptautiniuose tinkluose, kaip pavyzdžiui, Kauno bienalė yra Pasaulinės bienalių asociacijos narė, Kauno įvairių tautų kultūrų centras atstovauja miestui ir Lietuvai tarptautinėje kultūros įstaigų ir organizacijų asociacijoje „Roots & Routes International “, Kaunas Photo festivalis yra pasaulinės organizacijos „Festival of Light“ narys ir t.t.

ŠVIETIMAS. Nuo pat universiteto įkūrimo 1922 m. Kaunas nenustoja būti akademiniu miestu, kuriame šiandien veikia 7 universitetai ar universitetiniai padaliniai: Lietuvos sveikatos mokslų universitetas, Lietuvos sporto universitetas, Kauno technologijos universitetas, Vytauto Didžiojo universitetas, Aleksandro Stulginskio universitetas, Vilniaus dailės akademijos Kauno dailės fakultetas bei Vilniaus universiteto Kauno humanitarinis fakultetas. Kaune taip pat yra 4 kolegijos (Kauno technikos kolegija, Kauno kolegija, Viešoji įstaiga Kolpingo kolegija, Šv. Ignaco Lojolos kolegija). Bendrai bakalauro ir magistro pakopų programose studijuoja apie 40000 studentų. Kaune stipri akademinė ir mokymosi aplinka bei didelis mokslo potencialas tiek humanitarinių, tiek kūrybinių industrijų, tiek techninių mokslų srityse. Remiantis Kauno miesto kultūros studija, Kaune kasmet kūrybinių industrijų specialybes baigia 1200 jaunuolių, tad čia pakankamai kultūros sektoriaus atnaujinimo potencialo. Mieste veikia Trečiojo amžiaus universitetas, suteikiantis galimybes senjorams gilinti žinias ir plėsti akiratį.

GYVENTOJŲ MAŽĖJIMAS. Didžiausias iššūkis, su kuriuo susiduria mūsų miestas jau kelis dešimtmečius, – miestas traukiasi. Vilniaus ir kitų Europos bei pasaulio miestų kryptimi per pastaruosius 25 metus (nuo 1991 m. iki 2016 m.) iš Kauno išvyko apie 100 000 žmonių. Gyventojų nuo 400 000 sumažėjo iki 300 000 ir mieste gyvenančiųjų skaičius mažėja toliau. Daugiausia išvyksta jaunimas po vidurinės mokyklos ar po studijų Kaune. Remiantis „Jaunimo politikos strategijos“ apklausų duomenimis, prie pagrindinių emigracijos priežasčių (mažas darbo užmokestis, intelektualių, gerai apmokamų darbo vietų trūkumas) prisideda ir nepakankama kultūrinė bei investicinė aplinka.

BENDRUOMENIŠKUMAS IR SAVANORYSTĖ. Dėl puikaus tautinių bendrijų tarpusavio sutarimo ir bendradarbiavimo Kaunas tampa pavyzdžiu šalies kontekste. Kaunas taip pat žymus ilgamete tolerancija įvairių religijų bendruomenėms. Kaunas pasižymi subkultūrine įvairove, tad bendruomeniškumas kylantis iš panašių pomėgių, etninių ir religinių faktorių, Kaune gana stiprus. Tai teikia pozityvių vilčių potencialiam kaimynysčių bendruomeniškumui stiprėti.

Kaune kol kas per menkai išvystytos saugios kaimynystės, mažųjų mikrorajonų kultūra, nėra stiprių savanorystės tradicijų tarp įvairių amžiaus grupių. Socialinis susvetimėjimas iš dalies nulemtas posovietinės emocinės aplinkos, tačiau jam šilti nepadeda ir tai, jog kol kas nėra sukurtų efektyvių priemonių, įgalinančių miestiečius kurti savo aplinką ar užtikrinti tvarią miesto plėtrą. Ne kiekviename mikrorajone piliečiai turi viešas erdves kultūros ir bendruomeniškumo veikloms puoselėti, todėl gana sunku mobilizuoti gyventojus bendrauti ir prisidėti prie kultūrinių ir pilietinių iniciatyvų. Individų, bendruomenių ir nevyriausybinių organizacijų įtraukimas į kultūros valdymą savivaldoje yra minimalus. Atskiros organizacijos, kaip pavyzdžiui, „Įvairių tautų kultūrų centras“, aktyviai veikia savanorystės programose, priima ir išsiunčia savanorius tarptautiniams mainams. Didesnis bendradarbiavimas tarp kultūros organizacijų bei su socialiniu, verslo sektoriumi gali ženkliai pagerinti emocinį klimatą tiek gausiai lankomose miesto viešose erdvėse, tiek mikrorajonų kiemuose.

NEIŠNAUDOTOS GALIMYBĖS. Kauno kultūros infrastruktūra, meninių veiklų įvairovė bei platus profesionalų rengimo tinklas įvairiuose universitetuose leistų sukurti daug didesnę ekonominę ir socialinę naudą miestui, tačiau maži kultūros sektoriaus darbo užmokesčiai, kūrybinių verslų pradžiai tinkamų biurų (kūrybinių hub‘ų) stoka, jaunimui patrauklios laisvalaikio kultūros stygius lemia, jog sunku pritraukti kvalifikuotus darbuotojus.

Dauguma renginių orientuoti į nuolatinius kultūros vartotojus, nesiekiant įtraukti naujų auditorijų. Tai sietina ir su kultūros specialistų motyvacijos, žinių ir praktinių įgūdžių auditorijų plėtros ar bendruomenių įtraukimo srityje stoka.

PRIEINAMUMO IR INFORMAVIMO UŽTIKRINIMAS. Pagrindiniuose mieste veikiančiuose muziejuose ir jų padaliniuose, kitose įstaigose (Kauno miesto muziejus, Nacionalinio M. K. Čiurlionio dailės muziejaus, M. Žilinsko dailės ir Kauno paveikslų galerijose, Kauno miesto Vinco Kudirkos viešosios bibliotekos padaliniai ir kt.) neįgaliųjų ir šeimų su mažais vaikais prieiga yra apribota: prieigos nepritaikytos vežimėliams, pastatuose nėra liftų, nors ekspozicijos ar paslaugos keliuose aukštuose.

Ne visi kultūros renginiai yra prieinami miestiečiams dėl ekonominių priežasčių. Kaune gana stipri kultūros centralizacija: didžioji dalis kultūros renginių vyksta miesto centre ir čia esančiose kultūros įstaigose, mažai kultūros renginių pasiūlos mikrorajonuose. Tai patvirtina „Kaunas – Europos kultūros sostinė 2022“ apklausa, kurios rezultatai parodė: 1 – didžioji dalis miesto gyventojų nėra patenkinti mikrorajonuose teikiamų kultūros centrų paslaugomis, kultūros ir laisvalaikio veiklų kokybe; 2 – didžioji dalis gyventojų, norėdami praleisti laisvalaikį, dažniausiai turi išvažiuoti iš savo rajono, nes juos dominantys renginiai vyksta Kauno centre; 3 – didžioji dalis gyventojų mano, kad jų mikrorajone trūksta renginių.

Mieste per mažai svetingumo priemonių – rodyklių, nukreipiančių paveldo objektų ar kultūros institucijų link ir palengvinančių orientavimąsi mieste, specializuotų kultūros informavimo stendų miesto centre ir mikrorajonuose.

DUOMENŲ KAUPIMAS, ANALIZĖ IR SKLAIDA. Efektyviai stiprinti kultūros sektorių ir atlikti jo analizę nepakanka įrankių. Reikalinga sukurti informacijos kaupimo sistemą, kurioje būtų kaupiama, atnaujinama, analizuojama ir skleidžiama informacija apie kūrybinio sektoriaus veiklas ir auditorijas. Tokioje platformoje galėtų būti reguliariai atliekama išsami esamų kliūčių analizė piliečių prieigai ir dalyvavimui kultūriniame gyvenime, potencialių vartotojų tyrimai ir įstaigų veiklos vertinimai. Tokia duomenų bazė (platforma) pasitarnautų ir kaip Kauno miesto ar regiono kultūros ir kūrybinių industrijų (KKI) žemėlapis, leidžiantis potencialiam klientui žinoti apie kūrybinius verslus mieste, pagerintų komunikaciją tarp vietos kultūros institucijų bei tarp kūrybinio sektoriaus ir klientų.

KULTŪRA, MENAS IR INFRASTRUKTŪRA. Nors atrodytų, kad Kaune yra pakankamai daug kultūros paslaugoms užtikrinti būtinos infrastruktūros, kai kurie šiuolaikinės kultūros poreikiai reikalauja naujų, atnaujintų, performuotų architektūros ir urbanistikos sprendimų: šiuolaikiškos ekspozicijų erdvės (meno, dizaino parodoms, knygų mugėms, IT sektoriaus renginiams), „juodos dėžės“ (*black box*) salės, talpinančios apie 250-300 žiūrovų (nepriklausomiems scenos atlikėjams, keliaujančioms teatrų, šokio ir šiuolaikinio cirko trupėms repetuoti ir pasirodyti), taip pat gyvenamųjų ir kūrybinių patalpų tarptautinėms menininkų rezidencijoms organizuoti bei vidutinio dydžio (iki 2000 vietų) koncertų salės. Šie poreikiai turi būti miesto raidos planavimo smaigalyje, kai yra svarstomos istorinių pastatų renovavimo ar naujų infrastruktūros objektų multifunkcinės paskirtys.

PAVELDO IŠŠŪKIAI. Rūpestį kelia tai, jog nemaža Kauno centrą ženklinančių kultūros paveldo pastatų, ypač modernistinio laikotarpio, kuris svarbiausias mūsų miesto išskirtinumui tarptautiniu mastu, yra prastai prižiūrimi, jų būklė blogėja. Daugiausia modernistinės architektūros pastatų priklauso privatiems savininkams arba viešoms institucijoms su skirtingomis finansinėmis galimybėmis ir nepakankamu šio unikalaus kultūros paveldo vertės supratimu. Reikšmingiausi visuomeniniai pastatai – Kauno centrinis paštas, „Pienocentro“ rūmai, „Pažangos“ rūmai, Prekybos, pramonės ir amatų rūmai, kurie šiuo metu tuštėja, turi akivaizdų potencialą atsinaujinti kultūrinėmis ir kūrybinėmis iniciatyvomis. Tad būtina diskutuoti dėl pastatų renovacijos ir panaudojimo su jų valdytojais.

ATMINTIS, ĮVAIROVĖ, TOLERANCIJA. Kaunas yra itin reikšmingas Lietuvos valstybingumui miestas. Tačiau pastebime istorinės atminties ir jos aktualizavimo spragų. Kaune beveik nėra ženklų apie 40000 čia gyvenusių ir didelę įtaką miesto raidai turėjusių tragiško likimo žydų palikimą. **Kauno totorių istorinė tradicija siekia 600 metų, 1930 m. pastatyta mečetė – vienintelė mūrinė Baltijos šalyse (kurią projektavo lietuvių architektai).** Tačiau mieste nepakanka įdomių, įtraukiančių kultūrinę atmintį ir dabarties gyvenimą kūrybiškai siejančių projektų. **Dar ryškesnis galėtų būti ir visų mieste gyvenančių tautinių bendrijų (apie 6 proc. miesto gyventojų) įsitraukimas į miesto kultūrinį gyvenimą, tarpkultūrinės visuomenės ir kultūrinės įvairovės formavimą.**

BENDRADARBIAVIMAS SU ŠVIETIMO ĮSTAIGOMIS. Bendrojo lavinimo mokymo planuose numatyta pakankamai valandų neformalioms pamokoms už mokyklos ribų (remiantis LR švietimo ir mokslo ministro 2015 m. gegužės 6 d. įsakymu Nr. V-457), pažintinei ir kultūrinei veiklai per mokslo metus turi būti skiriama nuo 30 iki 60 pamokų (iki 10 mokymosi dienų), tačiau kutūros įstaigų edukacinių programų pasiūla nėra pakankama tokiam valandų skaičiui ir turi potencijos augti ir būti aktualesnė, artimesnė mokyklos programų turiniui ir dalykų įvairovei. Siektina, jog kultūros institucijos parengtų su bendrojo lavinimo mokyklų programomis suderintas edukacines veiklas ir reguliarus kultūros bei švietimo sektoriaus bendradarbiavimas būtų naudingas jauniausiai kauniečių kartai.

LAISVALAIKIS, KŪRYBINIS VERSLAS IR INFRASTRUKTŪRA. Nors mieste yra daug žalumos ir parkų, tačiau miestas per menkai išnaudoja geografinį išskirtinumą – upių miesto statusą. Nepakankama infrastruktūra laisvalaikiui ir kultūrai miesto upių krantinėse. Nepakankamai išvystyta viešų parkų infrastruktūra už miesto centro (miegamuosiuose mikrorajonuose).

KULTŪROS IR VERSLO PARTNERYSTĖ. Savivaldybei iš dalies remiant kultūros ir meno veiklas, kultūros organizacijos yra įpareigojamos užtikrinti finansavimą ir iš kitų šaltinių, tačiau Lietuvoje ir Kaune, privataus kultūros finansavimo ir globojimo tradicijos yra ypač menkos, silpnas kultūros ir verslo sektorių bendradarbiavimas. Nėra įdiegti abiem sektoriams (verslo ir kultūros) naudingi bendradarbiavimo modeliai (mokestinės lengvatos už paramą kultūrai ar pan.). Nepakankama infrastruktūros pasiūla naujiems kūrybiniams verslams jungti į kūrybines laboratorijas, klasterius, kūrybinius inkubatorius. Tikėtina, padėtis pagerės LR Seimui patvirtinus Mecenatystės įstatymą. Iki tol kultūros operatorių projektinių paraiškų vertinime papildomi finansavimo šaltiniai turėtų būti pageidaujami, bet ne esminiai vertinant projekto kokybę.

TARPTAUTINĖ MIESTO SVARBA. Nors Kaunas dalyvauja ne viename reikšmingame Europos ir pasaulinės reikšmės tinkle (giminingų miestų, Naujosios Hanza sąjungos, UNESCO Kūrybiškų miestų ir kt.), tačiau miestas kol kas nėra svarbi kultūros ir pažintinio turizmo vieta. Tai iš dalies lemia stiprios legendos, šiuolaikinio pasakojimo nebuvimas arba nepakankamas miesto įvaizdį formuojančių objektų, įvykių komunikavimas. Trūksta kūrybinių rezidencijų tarptautiniams menininkų, dizainerių, atlikėjų projektams, kurie kurtų pridėtinę vertę miestui ir jo įvaizdžiui stiprinti.

**KAUNO MIESTO KULTŪROS PLĖTROS POTENCIALAS**

KULTŪRINIO GYVENIMO STIPRINIMAS. Miestiečių įtraukties į kultūrinį gyvenimą didinimas turėtų būti visų kultūros paslaugas teikiančių subjektų prioritetinė kryptis. Tai įmanoma pasiekti prioretizuojant finansavimo kryptis, kai siekiama (1) stiprinti kultūros ir meno projektų iniciatyvas mikrorajonuose, (2) didinti dėmesį socialiai pažeidžiamoms grupėms, jų integracijai bei bet kokių formų diskriminacijai mažinti, (3) sudaryti sąlygas kultūros darbuotojams kelti kvalifikaciją miestiečių įtraukimo, dalyvaujamosios ir horizontaliai įgyvendinamos kultūros srityje. Bendruomenės ir nevyriausybinės organizacijos turi potencialą teikti įvairias – tarp jų ir kultūrines – paslaugas ir plėsti jau teikiamų paslaugų asortimentą bei įtraukti daugiau gyventojų į kultūrinį užimtumą. Kasmet mokslus Kaune baigia apie 1200 kultūros ir kūrybinių industrijų specialybių absolventų. Nemaža dalis jų – menininkai, kultūros ir meno vadybininkai, menotyrininkai, kurių gebėjimus specialiais kultūros krypčių finansavimo prioritetais būtų galima kreipti bendruomeninių menų ir aktyvizmo, susieto su pilietiškumo stiprinimu, veikla.

Siūlytina rengti kasmečius kultūros forumus, kuriuose įgyvendintus projektus ir būsimas kultūros kryptis pristatytų ir diskusijose dalyvautų kultūros, bendruomenių, savivaldos atstovai bei verslininkai. Toks forumas pasitarnautų kaip platforma, padedanti į kultūros planavimą ir valdymą maksimaliai įtraukti suinteresuotus asmenis, vietos bendruomenes ir nevyriausybines organizacijas.

INFRASTRUKTŪROS PROJEKTŲ IR KULTŪROS PRIEINAMUMO DERINIMAS. Vystant miesto viešąją infrastruktūrą, didinti kultūros prieinamumą kiekvienam piliečiui ir miesto svečiui: mieste įrengti daugiau informatyvių nuorodų į kultūros paveldo objektus ir institucijas, kultūros informavimo stendus miesto centre bei mikrorajonuose, užtikrinti neįgaliųjų ir šeimų su mažais vaikais patekimą į pastatus ir kt. Ieškoti galimybių sukurti ar pagerinti infrastruktūrą (pvz., nenaudojamus buvusius inžinerinius statinius ar lauko aikšteles) kiekviename mikrorajone, pritaikant statinius ar erdves mikrorajonų gyventojų bendruomeniškumą ir kultūros kūrimą skatinančioms veikloms. Pasitelkiant bendradarbiavimui nacionalines kultūros institucijas bei verslo subjektus būtina vystyti trūkstamos kultūros infrastruktūros – koncertų salės, parodų ir ekspozicijų erdvių, „juodos dėžės“ salės šiuolaikiniam šokiui ir teatrui – projektus.

INTERAKTYVI DUOMENŲ BAZĖ. Būtina sukurti internetinę duomenų kaupimo, analizės ir sklaidos bazę, kuri reguliariai kauptų ir apdorotų duomenis apie kultūros ir kūrybinį sektorius (KKI žemėlapiai), bendruomeniškumo ir pilietines iniciatyvas bei užtikrintų informacijos prieinamumą ir piliečių dalyvavimą įvairiose apklausose, vertinant kultūros paslaugas. Bazė būtų naudojama kultūros poreikių, inovacijų ir pridėtinės vertės kūrimo tyrimuose, kultūros ir turizmo, kultūros ir švietimo, kultūros ir miesto urbanistinės plėtros sąveikų analizei. Taip būtų analizuojamas kūrybinio sektoriaus indėlis į vietos ekonomiką, įskaitant tiesioginį ir netiesioginį poveikį turto ir darbo vietų kūrimui. Tokia bazė taip pat gali būti platforma kultūros paslaugas teikiančioms organizacijoms ir bendruomenėms bendradarbiauti keičiantis patirtimi ir resursais. Šios bazės duomenys būtų naudotini rengiant tolimesnes miesto plėtros strategijas ir miesto plėtros planavimą*.*

UNESCO KŪRYBIŠKŲ MIESTŲ TINKLAS (UCCN). Kaunas vienintelis miestas Baltijos šalyse, kuris įtrauktas į UNESCO Kūrybiškų miestų tinklą Dizaino kategorijoje. Tinkle dalyvauja 116 miestų iš 54 pasaulio šalių. Tinklą sudaro 7 potinkliai amatų ir tautodailės, dizaino, kino, gastronomijos, literatūros, muzikos ir medijų meno srityse. Tai – didelis įvertinimas ir pasaulinė galimybė per tarptautines partnerystes, dalyvavimą konferencijose ir konkursuose bei jų organizavimą Kaune, stiprinti dizaino, o kartu ir viso kūrybinių industrijų sektoriaus bei kūrybinės ekonomikos pozicijas. Kūrybinės industrijos ir jos integrali dalis – dizainas yra sparčiai augantis sektorius, pritraukiantis daugiausia jaunų specialistų, todėl jos stiprinimas (nebrangūs biurai miesto centre, miesto įvaizdžio, mažosios infrastruktūros ir navigavimo mieste gerinimo konkursai, tarptautinės dizaino parodos, konferencijos ir kt.) teigiamai paveiktų ir miesto mažėjimo problemą, sukuriant priežastis ir galimybes kurti jaunus verslus mieste. UCCN tikslas stiprinti tarptautinį bendradarbiavimą tarp miestų, kurie pripažino kūrybiškumą strateginiu jų tvarios plėtros veiksniu; stiprinti kultūros vertybių, prekių ir paslaugų kūrimą, gamybą, platinimą, sklaidą; visiškai integruoti kultūrą ir kūrybiškumą į vietinės plėtros strategijas bei planus (tarptautinė tinklo veikla, lokali veikla, informavimo ir populiarinimo darbai). Svarbiausi tikslai – menininkų rezidencijų kūrimas; tarptautiniai mainai ir nevyriausybinis lavinimasis dizaino ir architektūros srityje; vienoda ir išsami informacinė sistema, tenkinanti visuomenės ir turizmo poreikius.

UNESCO PASAULINIO PAVELDO STATUSAS IR PAVELDO ĮVEIKLINIMAS. Įvertinus didelį teigiamo įvaizdžio ir tarptautinio pripažinimo potencialą, būtina kryptingai ir visais įmanomais resursais siekti, jog Kauno modernistinė architektūra ir jos suformuotas unikalus urbanistinis Kauno miestovaizdis būtų įtrauktas į UNESCO Pasaulio paveldo sąrašą. Būtina išnaudoti modernistinės architektūros unikalumo faktorių paveldo ir miesto centro tvarkybos planuose, reguliariai didinti pastatų fasadų renovacijos dalinį finansavimą bei stiprinti gyventojų bei šio turto valdytojų informavimą apie jų valdomo turto unikalumą ir vertes. Komunikuojant su nekilnojamo turto savininkais, atgaivinti veiklas pagrindiniuose šiuo metu ištuštėjusiuose minėtojo laikotarpio pastatuose Laisvės alėjoje ir jos prieigose – Kauno centriniame pašte, „Pienocentro“ rūmuose, „Pažangos“ rūmuose, Prekybos, pramonės ir amatų rūmuose. Kūrybinių industrijų plėtros poreikiai (biurai, IT, dizaino laboratorijos, net meno rezidencijos) galėtų būti puiki perspektyva minėtiems pastatams įveiklinti. UCCN ir UNESCO tikslas – naudoti kūrybiškumą kaip tvarios miestų plėtros varomąją jėgą. Programa turi skatinti tvarios miestų plėtros priemonių kūrimą ir politiką.

EUROPOS KULTŪROS SOSTINĖS VARDAS. Kauno miestas dalyvauja baigiamajame konkurso etape Europos kultūros sostinės vardui 2022 metais gauti. Šio vardo siekimas turi didžiulę pridėtinę vertę viso miesto ir ypač jo kultūros sektoriaus plėtrai. Įgyvendinant programos „Kaunas – Europos kultūros sostinė 2022“ (trumpinys – „Kaunas 2022”) tikslus (<http://kaunas2022.eu/apie-europos-kulturos-sostine/keks2022-tikslai/>) miestui atsiranda unikali galimybė sustiprinti Kauno miesto tarptautinį matomumą, įvaizdį ir ekonomiką kultūros plėtra bei tapti Baltijos ir Šiaurės šalių regiono lyderiu šiuolaikinės, bendruomeninės kultūros ir dizaino srityje. Europos kultūros sostinės 2022 programos, pavadinto „Šiuolaikinė sostinė“, programa, kuri veiktų Kaune 2017 – 2022 metais ir vėliau, prisidėtų įgyvendinant didžiąją dalį šioje kultūros strategijoje numatytų siekių ir tikslų: kultūros prieinamumas ir teisių į kultūrą užtikrinimas, kultūros paslaugų decentralizacija, bendruomeniškumo stiprinimas, kultūros sektoriaus kvalifikacijos kėlimas, miesto dalyvavimas tarptautinių tinklų veiklose, kultūros ir kūrybinio sektoriaus monitoringas ir kt. Bet kokiu atveju rekomenduojama bendroje miesto kultūros politikoje vystyti „Kauno – Europos kultūros sostinės 2022“ programoje numatytas kultūros kryptis – atminties projektus, vienijančius įvairias tautines ir religines mažumas ir skatinančius jų raišką Kaune, modernizmo tyrimus ir sklaidą Europos mastu, bendruomenių kultūros stiprinimo ir kultūros decentralizacijos programą mikrorajonuose. Būtina sukurti kultūros ir kūrybos sektoriaus veiklas, kryptis, rezultatus kaupiančią ir analizuojančią bei visuomenę į kultūros produktų vertinimą įtraukiančią duomenų bazę; skatinti dizaino plėtrą ir vietos kultūros operatorių veiklos tarptautiškumą; mokslo ir meno bendras iniciatyvas, ypač per universitetų, Nacionalinio mokslo ir inovacijų centro, STEAM centro (gamtos, technologijų, inžinerijos, matematikos ir kūrybiškumo ugdymo centras mokiniams) bei kultūros sektoriaus bendrus projektus. Sekant geraisiais pavyzdžiais siektina, kad Savivaldybės numatytas finansavimas bet kokiu atveju būtų skirtas tarptautinėms „Šiuolaikinės sostinės“ programoms, taip reikšmingai didinant miesto tarptautinį matomumą.

KULTŪROS IR VERSLO PARTNERYSTĖ. Siektina, kad į verslo įmonių socialinės atsakomybės programas būtų tiesiogiai įtraukiami kultūros srities projektai, kuriuose atsispindi gyventojų kultūrinės vertybės ir vietos kultūra, Kauno miesto kultūros infrastruktūros ir kultūros paveldo įveiklinimas. Rekomenduotina ieškoti ir įgyvendinti įstatymines motyvacijos priemones, skatinančias verslo subjektus inicijuoti ir prisidėti prie kultūros praktikų mieste. Siektina stiprinti tvarų, su vietos bendruomene susietą ir su kultūrinėmis ekosistemomis sąveikaujantį turizmo modelį. Siektina, jog Kaunas būtų žinomas kaip kūrybiškumo ir kūrybinių verslų vieta.

REGIONINIS MĄSTYMAS. Siektina stiprinti bendradarbiavimą su Kauno rajono savivaldybe, mat Kauno rajone gyvena didelė dalis Kauno mieste dirbančiųjų. Būtina gerinti infrastruktūrą – atgaivinti upių turizmą, gerinti poilsinę pakrančių infrastruktūrą, dviračių ir pėsčiųjų takus, bendradarbiauti kultūros paslaugų, turizmo, marketingo, verslo plėtros sektoriuose.

LAISVALAIKIS, PILIETIŠKUMAS, VIEŠOS ERDVĖS. Kadangi miesto gyventojų skaičius mažėja ir miesto urbanistikoje vadovaujamasi „besitraukiančio miesto“ koncepcija, didinant užstatymą mieste (dažnai viešųjų erdvių sąskaita), todėl būtina rengti Kauno miesto viešųjų erdvių plėtojimo galimybių studiją, Kauno miesto užstatytų teritorijų tankinimo ir plėtros galimybių studiją bei Patrauklių vietų, tinkamų viešai ir privačiai partnerystei (PPP) ar kitokiems projektams vystyti studiją. Siektina, kad būtų užtikrintos galimybės visuomenės nariams laiku gauti informaciją apie numatytus plėtros projektus, taip pat turėti galimybę dalyvauti planavimo procesuose teikiant savo pasiūlymus ar dalyvauti priimant sprendimus. Augančius kokybiškos viešos erdvės poreikius puikiai gali išspręsti miesto upių krantinių sutvarkymas ir pritaikymas miestiečių ir svečių laisvalaikiui ir kultūros pramogoms.

Vienas didžiausių potencialų yra apleistų ar neišnaudotų erdvių pačiame mieste panaudojimas kūrybinėms įmonėms kurtis. Kūrybinės įmonės yra nestandartiniai ekonominiai subjektai, kuriems yra reikalingos didelės, erdvios ir netradicinės patalpos veikloms vystyti, produkcijai kurti ar paslaugoms teikti. Paminėtina, kad su tokių erdvių trūkumu susiduria teatrai ar įmonės, privatūs subjektai, kuriems yra reikalingos darbo ar ekspozicinės erdvės. Apleistų ar nanaudojamų patalpų įveiklinimas specialiomis sąlygomis ne tik palengvintų kūrybinių įmonių rentabilumą, bet tai galėtų būti potencialas strategiškai klasterizuotis ir (su)koncentruoti tokio pobūdžio įmones į kūrybinius inkubatorius ar klasterius, bei planingai vystant Kultūros strategiją ir revitalizuojant nenaudojamas Kauno miesto erdves.

### KAUNO MIESTO KULTŪROS STIPRYBĖS, SILPNYBĖS,

### GALIMYBĖS IR GRĖSMĖS (SSGG)

|  |  |
| --- | --- |
| **STIPRYBĖS** | **SILPNYBĖS** |
| - Kaunas yra istoriškai ir kultūriškai turtingas, urbanistiškai bei gamtiškai unikalus Europos miestas.  - Gausus ir išskirtinis kultūros paveldo objektų spektras.  - Miestas yra UNESCO kūrybinių miestų tinklo narys.  - Miestui suteiktas Europos paveldo ženklas.  - Pakankama mieste veikiančių kultūros įstaigų ir nevyriausybinių organizacijų imtis, užtikrinanti kultūros paslaugų įvairovę.  - Mieste vyksta tęstiniai tarptautiniai muzikos, šokio, šiuolaikinio meno, fotografijos, poezijos, dizaino, architektūros festivaliai.  - Kaunas – akademinis miestas, kiekvienais metais parengiantis didelį skaičių kūrybinių industrijų specialistų.  - Gausu neformalaus ugdymo galimybių įvairaus amžiaus miestiečiams.  - Iki 2020 metų Kaune suplanuotų ir vykdomų kultūros sektoriui labai reikšmingų infrastruktūros gerinimo ir viešųjų erdvių pritaikymo visuomenės poreikiams projektų gausa. | - Turimos kultūros infrastruktūros ir kultūros paveldo neišnaudojimas gyventojų ir miesto svečių poreikiams.  - Pagrindiniai miesto muziejai ir galerijos nepritaikytos skirtingų poreikių lankytojų grupėms, ypač neįgaliesiems ir šeimoms su mažais vaikais.  - Nėra poreikius atitinkančių modernių scenos menų, koncertų ir parodų erdvių.  - Menkai išvystyta savanorystė ir bendruomeninės veiklos.  - Kaune dominuoja kultūros paslaugų centralizacija, nepakankama kultūros paslaugų pasiūla už miesto centro ribų.  - Menkas bendradarbiavimas tarp kultūros bei verslo sektoriaus.  - Mieste trūksta bendruomenės dialogo multikultūrinės atminties tema.  - Nepakankamai išvystytas integraliomis mokymo programomis grįstas kultūros ir švietimo įstaigų bendradarbiavimo modelis.  - Miestas nėra svarbi tarptautinio ir vietinio turizmo vieta, per menkai žinomas Europoje.  - Kauno regiono plėtros prioritetai orientuoti į pramonės, technologijų ir verslo, o ne į kūrybos visuomenės, asmenybės, KI ir naujosios ekonomikos vystymą.  - KI nėra laikomos svarbiausia miesto ir apskrities patrauklumą formuojančiu veiksniu, o patys įvaizdžiai vis dar mažai siejamas su ekonominiu konkurencingumu.  - Kaune nėra vykdomi nuolatiniai kultūros ir kūrybos sektoriaus rinkos stebėjimai, tyrimai ir monitoringas, tai apsunkina KKI sektoriaus potencialo analizę ir galimybę prisidėti prie jo sėkmingos plėtros.  - Tarp-sektorinio bendradarbiavimo stoka. |
| **GALIMYBĖS** | **GRĖSMĖS** |
| - Stiprinti auditorijų plėtrą, miesto renginių decentralizaciją į mikrorajonus ir miestiečių įtrauktį į kultūros kūrimą bei sprendimų priėmimą.  - Užtikrinti maksimalų kultūros prieinamumą visiems, įskaitant neįgaliuosius, tėvus su mažais vaikais (patekimas į įstaigas) ir menkesnes finansines galimybes turinčius asmenis (kultūros produktų vartojimas).  - Miesto tapatumui stiprinti ir tarptautiniam matomumui bei turizmo augimui užtikrinti, patekti į UNESCO pasaulio paveldo sąrašą bei laimėti Europos kultūros sostinės 2022 m. vardą.  - Gerinti kultūros ir kūrybos sektoriaus stebėseną bei informavimą apie mieste kuriamas kultūros paslaugas, įsteigiant monitoringuojančią duomenų bazę internete.  - Organizuoti kasmetį kultūros forumą, kuriame miesto kultūra būtų analizuojama miesto plėtros, Europos aktualijų bei vietos bendruomenės poreikių aspektais.  - Stiprinti regioninį bendradarbiavimą su Kauno rajonu bei aplinkiniais miestais, skatinant bendrus kultūros, turizmo, verslo projektus.  - Didinti kultūros ir meno kūrėjų sektoriaus atsinaujinimą, kelti sektoriaus darbuotojų darbo užmokestį.  - Stiprinti ir įvairinti kultūrinio turizmo paslaugas.  - Įsteigti KI centrą, apjungianti mokslo, studijų, verslo atstovus ir kūrybines bendruomenes bendradarbiavimui, lobizmui, veiklų koordinavimui, KI plėtrai.  - Plėtoti tarpdisciplininius, tarpsektorinius projektus, kuriuose integruoti meno, kultūros, verslo ir mokslo bendruomenių atstovai.  - Skatinti multikultūrinio Kauno tapatybę atskleidžiančius projektus, tautinių bendrijų reprezentaciją mieste, subkultūrų įvairovę.  - Plėtoti kultūros ir kūrybinio sektoriaus infrastruktūrą: klasteriai, tinklai, inkubatoriai, parodų, scenos menų erdvės ir kt. | - Miesto gyventojų senėjimas ir gyventojų skaičiaus mažėjimas.  - Kultūros sektoriaus darbuotojų senėjimas ir kvalifikacijos neatitikimas.  - Mažas kultūros sektoriaus darbuotojų darbo užmokestis.  - Tolesnis paveldo, ypač modernizmo architektūros, nykimas.  - Mecenatystės, kitų kultūros rėmimo formų nepakankamas skatinimas.  - Diskriminacija tautiniu, rasiniu, lyties, religiniu, įgalumo ar kitu pagrindu lemtų tolesnį gyventojų išvykimą iš miesto.  - Negebėjimas Kaune išlaikyti kultūrinių ir kūrybinių industrijų specialybių absolventų lemia kritinį kultūros personalo senėjimą ir pajėgumo silpnėjimą.  - Nepakankama infrastruktūra, materialinė ir techninė bazė tarptautinių šiuolaikinio meno, muzikos, scenos menų ir rezidencijų veikloms vykdyti.  - Nepakankamas KI sektoriaus ir jo reikšmės suvokimas bei įvertinimas politinėje, ekonominėje, kultūrinėje bei meninėje Kauno bendruomenėje.  - Nepakankamas miesto valdžios dėmesys kultūros strategijos tikslų įgyvendinimui. |

**KAUNO MIESTO KULTŪROS PLĖTROS VIZIJA**, **METODAI** **IR** **VERTYBĖS**

Formuluojant Kauno miesto kultūros plėtros viziją, remiamasi bendrojoje Kauno miesto plėtros strategijoje išryškinta **Kauno miesto vizija iki 2022-ųjų**, kurioje teigiama, jog **Kaunas yra tvarus ir pilietiškas miestas, pažangaus verslo ir inovacijų lyderis, modernios (šiuolaikinės) ir įtraukiančios kultūros centras, besimokančių ir laimingų žmonių namai.** Visuose šiuose vizijos dėmenyse kultūra ir kūrybiškumas yra tvarios miesto plėtros garantas stiprinant ir užtikrinant pilietiškumą, didinant dalyvavimą kultūroje bei skatinant inovacijas ir mokymosi visą gyvenimą idėjas. **Miestas kaip laimingų žmonių namai** be kultūros yra neįsivaizduojamas. Bendrajame miesto plane nubrėžtos tokios urbanistinės vizijos: Kaunas yra miestas, kuriame istorinė aplinka yra išsaugota ir panaudojama nūdienos reikmėms – turizmui, poilsiui, kultūrai.

Prisidėdami prie bendros miesto vizijos, formuluojame Kauno miesto **kultūros** viziją ir vertybes.

KAUNO MIESTO KULTŪROS VIZIJA:

**KAUNAS – ĮTRAUKIOS KULTŪROS, ŠIUOLAIKINIO MENO IR INOVATYVAUS DIZAINO MIESTAS!**

**Įtrauki kultūra** yra pajėgi transformuoti Kauno tapatybę, vietoj nostalgiško gręžiojimosi į „laikinosios sostinės“ metus, pasiūlydama į šiuolaikybę ir ateitį orientuotą bendruomeniškumą bei kūrybiškumą!

Kauno miesto vizijoje **kultūra yra kiekvieno kauniečio gerovės, miesto tapatybės ir tvarios plėtros pagrindas**, o Kaunas – šiuolaikiškas miestas, kuriame meno, kultūros ir paveldo turtingumas naudojamas vietos gyventojų pilietiniam įgalinimui ir socialinei atsakomybei stiprinti, kūrybiškumui skleistis bei gyvenimo kokybei užtikrinti. Tikime ir dirbame tam, kad Kaunas būtų plačiai žinomas kaip **įtraukios kultūros, šiuolaikinio meno ir inovatyvaus dizaino miestas**, kurio sėkmingą grįžimą į Europos kultūros žemėlapį užtikrina stiprus, jaunas, atviras, socialiai atsakingas, tarptautiškai ir regione bendradarbiaujantis kultūros ir kūrybos sektorius.

#### Metodai:

* Didiname kultūros ir meno paslaugų kokybę ir prieinamumą.
* Kuriame sąlygas bendruomeniškumui ir pilietiškumui stiprėti.
* Užtikriname palankias sąlygas kūrybinėms iniciatyvoms ir verslams, inovacijų kūrimui.
* Plėtojame viešąją kultūros infrastruktūrą ir užtikriname kultūros paveldo saugojimą, tvarkymą, populiarinimą ir šiuolaikinį panaudojimą visuomenės kultūros reikmėms, miesto įvaizdžio bei turizmo skatinimui.

**Vertybės:**

* Siekiame užtikrinti kiekvieno miestiečio teisę į kultūrą, jos pasiekiamumą ir prieinamumą.
* Vertiname ir remiame visas meno ir kultūros raiškos formas.
* Įtraukumą laikome kultūros plėtros sąlyga.
* Kuriame sąlygas kultūros lauko profesionalų profesiniams įgūdžiams, nukreiptiems į auditorijų plėtrą, tobulinti.
* Skatiname tarpinstitucinio ir tarpsektorinio kultūros ir švietimo, socialinio, ekonominio sektoriaus subjektų bendradarbiavimo, partnerysčių ir bendrakūrybos iniciatyvas.
* Ieškome galimybių ir unikalių formų dalintis kultūra, žiniomis ir patirtimi mieste, regione, nacionaliniu ir tarptautiniu mastu.

**KAUNO MIESTO KULTŪROS PLĖTROS PRIORITETINĖS SRITYS, TIKSLAI IR UŽDAVINIAI**

|  |  |
| --- | --- |
| **1. PRIORITETINĖ SRITIS. KULTŪROS PASLAUGŲ KOKYBĖS DIDINIMAS** | |
| **1.1. TIKSLAS** | **Stiprinti kultūros paslaugų kokybę ir konkurencingumą vietos ir tarptautiniame kontekste** |
| 1.1.1. UŽDAVINYS | Užtikrinti kultūros institucijų teikiamų paslaugų įvairovę ir kokybę mieste. |
| 1.1.2. UŽDAVINYS | Sustiprinti profesionalaus meno ir kultūros veiklas, užtikrinti vietos tapatumui reikšmingų ir tarptautinių projektų tęstinumą ir konkurencingumą regioniniu, nacionaliniu ir tarptautiniu mastu. |
| 1.1.3. UŽDAVINYS | Plėtoti kultūros darbuotojų kompetencijų ugdymo programas auditorijų plėtros, vietos ir tarptautinių partnerysčių, dalyvaujamosios kultūros, dialogo ir inovacijų taikymo srityse. |
| * + 1. UŽDAVINYS | Skatinti jaunųjų menininkų ir kūrėjų iniciatyvas, remti jaunimo kultūros renginius bei reiškinius. |
| **1.2. TIKSLAS** | Sustiprinti tarpdisciplininį ir tarpsektorinį kultūros bendradarbiavimą |
| 1.2.1. UŽDAVINYS | Sustiprinti edukacijos paslaugų kokybę ir prieinamumą įvairaus amžiaus grupėms kultūros įstaigose bei renginiuose. |
| 1.2.2. UŽDAVINYS | Skatinti į bendrojo lavinimo mokyklų programas integruotų kultūros edukacijos programų kūrimą bei įgyvendinimą muziejuose, teatruose, bibliotekose ir kitose neformaliose aplinkose. |
| 1.2.3. UŽDAVINYS | Skatinti kultūros ir švietimo, mokslo, socialinių paslaugų, kultūros ir verslo sričių bendradarbiavimą įgyvendinant bendrus projektus miestiečių gerovei. |
| **1.3. TIKSLAS** | Sustiprinti Kauno kaip modernistinio paveldo, šiuolaikinės kultūros ir dizaino miesto įvaizdį tarptautiniu mastu |
| 1.3.1. UŽDAVINYS | Dalyvauti tarptautinių tinklų (Naujosios Hanza sąjungos, UNESCO Kūrybiškų miestų, giminingų miestų ir kt.) veiklose ir jas inicijuoti, skatinant vietos kultūros operatorius bendradarbiauti su užsienio partneriais. |
| 1.3.2. UŽDAVINYS | Skatinti paveldo, ypač Kauno modernistinės architektūros ir kultūros, tyrimus, tvarkybą, sklaidą, informavimą ir populiarinimą šalies bei tarptautiniu mastu. |
| 1.3.3. UŽDAVINYS | Atlikti tyrimus ir kitus pasirengimo darbus siekiant, jog Kauno modernioji architektūra ir urbanistika būtų įtraukta į UNESCO Pasaulio paveldo sąrašą bei Kaunui būtų suteiktas Europos kultūros sostinės 2022 vardas ir užtikrinti sklandų dalyvavimą šiose programose. |
| 1.3.4. UŽDAVINYS | Įtvirtinti Kauno kaip dizaino miesto pozicijas, formuojant kryptingą dizaino skatinimo politiką mieste, orientuotą į dizaino kultūros ir dizainu paremtą mąstyseną visuose lygiuose – kūryboje, gamyboje, versle, politikoje, švietime; skatinti socialinio dizaino integraciją su kultūros ir kūrybos sektoriais. |
|  |  |
| **2. PRIORITETINĖ SRITIS.**  **KULTŪROS PRIEINAMUMO DIDINIMAS, BENDRUOMENIŠKOS IR PILIETINĖS VISUOMENĖS STIPRINIMAS** | |
| **2.1. Tikslas** | Skatinti miestiečių dalyvavimą kultūroje ir užtikrinti kultūros prieinamumą |
| 2.1.1. Uždavinys | Didinti miestiečių įtrauktį į kultūrinį gyvenimą, skatinti kultūros decentralizaciją, užtikrinant galimybes dalyvauti kultūroje kiekvienoje miesto seniūnijoje. |
| 2.1.2. Uždavinys | Užtikrinti kultūros įstaigų ir jų teikiamų paslaugų prieinamumą visiems miestiečiams ir svečiams (įskaitant visus turinčius mažiau galimybių dėl negalios, sveikatos problemų, socialinių, ekonominių ir kitų iššūkių). |
| 2.1.3. Uždavinys | Sustiprinti bendruomeninę kultūrą, mėgėjų meną, skatinti tarpkultūrinį dialogą, subkultūrinę įvairovę, tautinių bendrijų ir jaunimo įtrauktį į kultūros kūrimą ir vartojimą, atminties aktualizavimo bei bendradarbiavimo tarp kartų projektus. |
| * + 1. Uždavinys | Užtikrinti informavimą ir žinių apie kultūrą prieinamumą kiekvienam miestiečiui ir miesto svečiui. |
| **2.2. Tikslas** | **Sustiprinti miestiečių dalyvavimą kultūros paslaugų vertinime** |
| 2.2.1. Uždavinys | Skatinti pilietinės visuomenės ir jaunimo organizacijas, vietos bendruomenes ir individus dalyvauti savanorystės programose, kultūros valdyme ir miesto plėtros planavime. |
| 2.2.2. Uždavinys | Reguliariai kaupti, analizuoti ir vertinti duomenis apie kultūros ir kūrybinį sektorių (KKI), bendruomeniškumo ir pilietines iniciatyvas. |

|  |  |
| --- | --- |
| 1. **PRIORITETINĖ SRITIS.**   **KŪRYBINIŲ INDUSTRIJŲ PLĖTRA IR DARNUS MIESTO VYSTYMAS** | |
| **3.1. Tikslas** | **Sudaryti sąlygas verslo ir kultūros sektorių bendradarbiavimui** |
| 3.1.1. Uždavinys | Skatinti ir motyvuoti vietos verslo įmones prisidėti prie vietos kultūros ir kūrybinio sektoriaus veiklų. |
| 3.1.2. Uždavinys | Skatinti verslo investicijas į paveldo pastatų įveiklinimą bei įstaigoms priklausančių paveldo objektų tvarų ir atsakingą naudojimą. |
| **3.2. Tikslas** | **Sustiprinti kultūros ir kūrybinių industrijų plėtros Kaune sąlygas** |
| 3.2.1. UŽDAVINYS | Skatinti dizaino sektoriaus plėtrą, inovatyvių dizaino produktų ir paslaugų visuomenės gerovei vystymą. |
| 3.2.2. UŽDAVINYS | Sudaryti palankias sąlygas kūrybiniams verslams kurtis Kaune. |
| 3.2.3. UŽDAVINYS | Skatinti tvarų, su vietos paveldu ir bendruomene susietą ir su kultūrinėmis ekosistemomis sąveikaujantį turizmo modelį. |
| * 1. **TIKSLAS** | **Užtikrinti miesto infrastruktūros ir kultūros paveldo priežiūrą bei tvarų naudojimą** |
| 3.3.1. UŽDAVINYS | Plėtoti ir gerinti kultūros infrastruktūrą, užtikrinant pastatų ir kultūros paveldo saugojimą, tvarkymą, populiarinimą ir šiuolaikinį panaudojimą visuomenės kultūros reikmėms, miesto įvaizdžio bei turizmo skatinimui. |
| 3.3.2. UŽDAVINYS | Planuoti ir užtikrinti šiuolaikinei kultūrai, švietimui ir turizmui būtinos infrastruktūros (ekspozicinių erdvių šiuolaikiniam menui, dizainui, IT renginiams, nepriklausomos scenos menų platformos, koncertų ir konferencijų salės) atsiradimą ir funkcionavimą Kauno mieste. |
| 3.3.3. UŽDAVINYS | Gerinti viešųjų miesto erdvių, ypač upių pakrančių infrastruktūrą, pritaikant ją miestiečių aktyviam poilsiui, pramoginei kultūrai, kūrybiškiems verslams. |

**KAUNO MIESTO KULTŪROS** **STRATEGIJOS ĮGYVENDINIMO NUOSTATOS**

**Strateginio planavimo dokumentai, užtikrinantys „Kauno miesto Kultūros strategijos iki 2027 m.“ įgyvendinimą:**

Kauno miesto savivaldybės strateginio planavimo procesas vykdomas vadovaujantis Kauno miesto savivaldybės tarybos 2016 m rugsėjo 6 d. posėdyje sprendimu Nr.438, patvirtintu Kauno miesto savivaldybės strateginio planavimo dokumentų rengimo ir įgyvendinimo stebėsenos tvarkos aprašu.

Šiuo metu Kauno miesto savivaldybės veikla planuojama įgyvendinant Kauno miesto savivaldybės strateginiame plėtros plane iki 2022 metų užsibrėžtus tikslus ir uždavinius. Atlikus tarpinį šio dokumento įgyvendinimo pasiekimų monitoringą, dokumentas gali būti tikslinamas, o pasibaigus jo galiojimo laikui, bus rengiamas naujas ilgalaikis strateginio planavimo dokumentas, apimantis laikotarpį, ne trumpesnį nei iki 2030 metų. Kauno miesto kultūros strategijos iki 2027 metų, kaip ir kitų Kauno miesto savivaldybės strateginio planavimo dokumentų tikslų, uždavinių siekimo priemonių planai yra tarpusavyje derinami ir, esant poreikiui, tikslinami. Kauno miesto kultūros strategijos iki 2027 metų sprendiniai įgyvendinami trimečiuose Savivaldybės strateginiuose veiklos planuose numatytomis priemonėmis ir veiklomis.

Savivaldybės strateginiame veiklos plane yra nustatomi veiklos prioritetai 3 metams, numatomi svarbiausi darbai, planuojami rezultatai, vertinimo kriterijai ir rodikliai, priemonės ir lėšos, būtinos tikslams pasiekti. Pagal strateginio veiklos plano pirmųjų metų numatytas priemones ir reikalingas joms įgyvendinti lėšas yra rengiamas savivaldybės biudžeto projektas.

Kauno miesto kultūros strategijos prioritetai, tikslai ir uždaviniai etapiškai yra įgyvendinami Kauno miesto savivaldybės 2017-2019 metų strateginiame veiklos plane suplanuotomis priemonėmis. Kasmet veiklos planas yra atnaujinamas. Už kultūros strateginių krypčių planavimą ir įgyvendinimą miesto veiklos planuose iki 2027 metų atsakingas Kauno miesto savivaldybės administracijos Kultūros skyrius.

**KAIP VERTINSIME KAUNO MIESTO KULTŪROS STRATEGIJOS  
 ĮGYVENDINIMO SĖKMĘ?**

Kauno miesto kultūros strategijos įgyvendinimas vertinamas prižiūrint Kauno miesto savivaldybės strateginiame plėtros plane ir trimečiuose veiklos planuose patvirtintus kriterijus ir planuojant ambicingus rodiklius. Kasmet vykdant SVP monitoringą, bus galima įvertinti ir Kultūros strategijos įgyvendinimo rezultatus.

Sukursime kultūros ir kūrybinio sektoriaus duomenų bazę, kurioje nuolat kaupsime, atnaujinsime, analizuosime šio sektoriaus pajėgumus, paslaugas, problemas, dirbančiųjų amžiaus rodiklius, auditorijų didėjimą/mažėjimą, kultūrinio turizmo rodiklius, kūrybinio verslo sąlygas ir naujų nevyriausybinių organizacijų kūrimosi statistiką, bendruomeninių ir privačių kūrybinių iniciatyvų skaičių, kaupsime statistiką apie visuomenei pritaikytų infrastruktūros objektų panaudą ir tolesnius poreikius, siesime kultūros pasiūlos ir saugios kaimynystės rodiklius seniūnijose, vykdysime miestiečių pasitenkinimo kultūros paslaugomis apklausas. Ši duomenų bazė leis duomenis stebėti per visą laikotarpį ir pasitarnaus kaip objektyvus pagrindas šio Kauno miesto kultūros strateginių tikslų vykdymo monitoringui bei atnaujinimui.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Kauno miesto kultūros strategijos iki 2027 metų

## 1 priedas

## KAUNO MIESTO KULTŪROS STRATEGIJOS IKI 2027 METŲ RENGIMUI NAUDOTI DOKUMENTAI

#### Europos bendrijos kultūros politikos kryptys

Konsoliduotoje Europos Bendrijos steigimo sutartyje, prie kurios 2004 m. prisijungė Lietuvos Respublika drauge su kitomis naujomis ES valstybėmis narėmis, kultūra nėra priskiriama Bendrijos veiklos sritims, tačiau ši gali imtis papildomų veiksmų, skatinamųjų priemonių („išskyrus bet kokį valstybių narių įstatymų ir kitų teisės aktų derinimą“, 151 str.), teikti rekomendacijas, kai vienos šalies veiksmų nepakanka siekiant bendrų tikslų. 2007 m. lapkričio 16 d. priimtoje **Tarybos rezoliucijoje dėl Europos kultūros darbotvarkės** (2007/C 287/01), <http://eur-lex.europa.eu/legal-content/LT/TXT/PDF/?uri=CELEX:32007G1129(01)&from=EN)> numatomi tokie strateginiai Europos bendrijos kultūros tikslai:

a) **kultūrų įvairovės ir kultūrų dialogo skatinimas** (skatinamas menininkų ir kitų kultūros specialistų judumas, remiamas kultūros paveldas, pirmiausia sudarant palankesnes sąlygas kolekcijų judumui ir skatinant skaitmeninimo procesą, siekiant visuomenei sudaryti daugiau galimybių naudotis įvairiomis kultūrų ir kalbų raiškos formomis, skatinamas tvarus kultūrų dialogas, padedantis stiprinti europinę tapatybę, pilietiškumą ir socialinę sanglaudą, be kita ko, plėtojant piliečių tarpkultūrinę kompetenciją).

b) **kultūros, kaip kūrybiškumo katalizatoriaus, propagavimas**, įgyvendinat Lisabonos strategiją[[1]](#footnote-1) dėl augimo, užimtumo, inovacijų ir konkurencingumo (skatinama geresnė kultūros ir švietimo sinergija,

pirmiausia skatinant švietimą meno srityje ir aktyvų dalyvavimą kultūros veikloje, siekiant plėtoti kūrybiškumą ir diegti inovacijas; remiami mokymo pajėgumai vadybos, verslo ir verslumo

srityse, kurie būtų konkrečiai pritaikyti kultūros ir kūrybinės veiklos sričių specialistams; skatinama kurti kultūros ir kūrybinės pramonės, įskaitant audiovizualinį sektorių, plėtojimui palankią aplinką, tokiu būdu kuo geriau išnaudojant jų potencialą, ypač MVĮ (mažų ir vidutinių įmonių) potencialą ir skatinant kultūros sektoriaus bei kitų sektorių kūrybines partnerystes).

c) **kultūros, kaip vieno iš esminių Sąjungos tarptautinių santykių elementų, propagavimas** (stiprinamas kultūros vaidmuo ES tarptautiniuose santykiuose ir vystymosi politikoje; propaguojama UNESCO konvencija dėl kultūrų raiškos įvairovės apsaugos ir skatinimo bei prisidedama prie jos įgyvendinimo tarptautiniu lygiu;

skatinamas ES valstybių narių ir trečiųjų šalių kultūrų dialogas bei pilietinių visuomenių sąveika; skatinamas tolesnis ES valstybių narių ir trečiųjų šalių kultūros įstaigų trečiosiose šalyse bendradarbiavimas, įskaitant bendradarbiavimą su partneriais šiose šalyse.

Europos Tarybos rezoliucijos dėl Europos kultūros darbotvarkės Nr. 2007/C 287/01 dokumentas pabrėžia, kad su šiais tikslais susiję veiksmai privalėtų turėti tikros pridėtinės vertės Europos lygiu ir šie veiksmai turėtų būti vykdomi visapusiškai laikantis subsidiarumo principo, o šios bendros gairės ES lygiu valstybėms narėms nekliudo nustatyti savo nacionalinės politikos tikslus ir jų siekti.

Didžiulį rezonansą sukėlė Europos Komisijos užsakymu atliktas kultūros ekonomikos tyrimas (The Economy of Culture in Europe. Study prepared for the European Commission. KEA.2006 http://ec.europa.eu/culture/library/studies/cultural-economy\_en.pdf), atskleidęs iki tol ne(į)vertintą kultūros srities potencialą kuriant ES pridėtines ekonomines ir socialines vertes, kultūros sektoriaus indėlį į daugiatautės ES bendruomenės socialinę sanglaudą, bet ir nurodęs **kultūros statistikos rinkimo ir palyginamumo problemas**. Naujo, sparčiau nei kiti ekonomikos sektoriai augančio kultūrinių ir kūrybinių industrijų sektoriaus iškilimas, verslumo idėjų sklaida ir skatinimas visuose sektoriuose, įskaitant švietimą ir kultūrą, **įtvirtino kūrybiškumą kaip naują politinių darbotvarkių raktažodį**. Jis įtrauktas ir į naujos kartos ES kultūros programos pavadinimą „Kūrybiška Europa“. Tuo pat metu tarpsritinis bendradarbiavimas, atvedęs kultūrą į ekonomikos sektorius (medijos, turizmas, leidyba, kt.), kuriems galioja ES reglamentai, pačiai kultūrai, ypač nedaug gyventojų turinčiose šalyse, kelia naujus prisitaikymo prie rinkos iššūkius.

Kultūros pasiūlos ir ekonomikos skatinimas yra neatsiejamas ir nuo strateginio dokumento **„Europa 2020“**, kuris įrodo didelių Europos Sąjungos pastangų galutinai įveikti krizę ir sudaryti sąlygas konkurencingesnei ekonomikai bei didesniam užimtumui siekį. Strategija „Europa 2020“ siekiama augimo, kuris būtų [pažangus](http://ec.europa.eu/europe2020/europe-2020-in-a-nutshell/priorities/smart-growth/index_lt.htm) (veiksmingesnės investicijos į švietimą, mokslinius tyrimus ir inovacijas); [tvarus](http://ec.europa.eu/europe2020/europe-2020-in-a-nutshell/priorities/sustainable-growth/index_lt.htm) (ryžtingas perėjimas prie mažai anglies dioksido į aplinką išskiriančių technologijų ekonomikos); [integracinis](http://ec.europa.eu/europe2020/europe-2020-in-a-nutshell/priorities/inclusive-growth/index_lt.htm) (daug dėmesio darbo vietų kūrimui ir skurdo mažinimui). Strategijoje iškelti penki dideli užimtumo, inovacijų, švietimo, skurdo mažinimo ir klimato bei energetikos sričių tikslai.

2011 m. lapkričio 16 d. priimtas Europos Parlamento ir Tarybos sprendimas (1194/2011/ES) „Dėl Europos Sąjungos veiksmų, susijusių su Europos paveldo ženklu“ (<http://eur-lex.europa.eu/legal-content/LT/TXT/PDF/?uri=CELEX:32011D1194&from=EN>). Dokumentas apibrėžia Europos paveldo ženklo (toliau – EHL) iniciatyvos tikslus, veiksmus, kriterijus, stebėsenos gaires, vertinimą ir kt. EHL siekia pridėtinės vertės ir UNESCO Pasaulio paveldo sąrašo, UNESCO Reprezentatyvaus žmonijos nematerialaus kultūros paveldo sąrašo bei „Europos kultūros kelių“ papildomumo. Dokumente apibrėžiamas ir iniciatyvos veiksmų tikslas: 1) siekti stiprinti Europos piliečių ryšį su Sąjunga ir skatinti kultūrų dialogą; 2) didinti kultūros paveldo vertę, žinomumą, vaidmenį užtikrinant tvarų regionų ekonomikos vystymąsi ir skatinant kultūros turizmą; 3) skatinti kultūros paveldo, šiuolaikinio meno ir kūrybiškumo sinergiją; 4) propaguoti demokratines vertybes ir žmogaus teises.

Pastaraisiais metais Europos Sąjungos vienybei patiriant didžiulius iššūkius, kultūra imta laikyti pagrindiniu Europos šalių vienybės faktoriumi. 2016 m. birželio 8 d. Briuselyje buvo svarstyta nauja Europos Sąjungos strategija – padaryti kultūrą tarptautinių ES santykių ašimi ir stiprybės garantu. Priimtas dokumentas **„Bendras komunikatas Europos parlamentui ir tarybai: ES tarptautinių kultūrinių ryšių strategijos kūrimas“** (<http://eur-lex.europa.eu/legal-content/LT/TXT/PDF/?uri=CELEX:52016JC0029&from=EN>). Dokumente nurodoma, kad vykdant ES veiklą tarptautinių kultūrinių ryšių srityje reikėtų vadovautis toliau nurodytais principais: kultūrų įvairovės ir pagarbos žmogaus teisėms rėmimas; tarpusavio pagarbos ir kultūrų dialogo skatinimas; papildomumo ir subsidiarumo užtikrinimas; kompleksinis požiūris į kultūrą; kultūros puoselėjimas pagal dabartines bendradarbiavimo sistemas.Siūlomoje ES tarptautinių kultūrinių ryšių strategijoje Komisija ir vyriausiasis įgaliotinis siūlo tris veiklos, kuria skatinami tarptautiniai kultūriniai ryšiai su šalimis partnerėmis, kryptis: kultūros kaip socialinio ir ekonominio vystymosi varomosios jėgos rėmimas; kultūros ir kultūrų dialogo skatinimas siekiant taikių bendruomeninių santykių; bendradarbiavimo kultūros paveldo srityje stiprinimas.

#### Jungtinių Tautų formuojamos kultūros politikos gairės

**„Dienotvarkė 21 kultūrai“** (*Agenda 21 for Culture*)

Jungtinių tautų dokumentas „Darbotvarkė 21 kultūrai“, priimtas 2004 m., skatina integralių kultūros krypčių, skirtų tvariai plėtrai užtikrinti, rengimą. Per viršūnių susitikimą, skirtą **kultūrai ir tvariems miestams**, įvykusį Bilbao 2015 m. kovo mėnesį, buvo priimtas Dienotvarkės atnaujinimas dokumentu *Kultūra 21:* *Veiksmai* (*Culture 21: Actions,*

<http://www.agenda21culture.net/images/a21c/nueva-A21C/C21A/C21_015_en.pdf>),

kuriame siūloma 100 konkrečių veiksmų Dienotvarkės 21 nuostatų įgyvendinimui. Dokumentas siūlomas kaip pasaulinė praktika, stiprinanti miestus ir tarptautinį bendradarbiavimą savivaldų lygmeniu. Žemiau pateikiami **9 įsipareigojimai**, kurių siūlomų veiksmų kontekste analizuojama Kauno miesto kultūros situacija:

**Teisė į kultūrą**: savivaldoje yra veikiančios programos ar mechanizmai, užtikrinantys maksimalų kultūros prieinamumą bei saviraiškos galimybes visiems žmonėms, ypatingą dėmesį skiriant labiausiai socialiai pažeidžiamoms grupėms ir asmenims; skatinantys kultūrinės raiškos įvairovę ir tarpkultūrinius projektus; kuriantys kompetencijas per glaudžius ryšius ir sąveiką su piliečiais ir jų iniciatyvomis, ir kt.

**Paveldas, įvairovė ir kūrybiškumas:**  savivaldoje yra veikiančios programos, remiančios menus, dėmesį skirdamos įvairioms disciplinoms; skirtos piliečių platesniam ir aktyvesniam dalyvavimui kultūrinėse praktikose ir kultūros kūrime; skatinančios mokslinę kultūrą, bendradarbiaujant su vietos pilietinės visuomenės organizacijomis, privačiais veikėjais, kultūrinėmis institucijomis ir mokymo centrais; skirtos kultūrinio paveldo apsaugai ir kt.

**Kultūra ir švietimas**: savivaldos švietimo ir mokymo strategijose ypatinga vertė skiriama vietos kultūros ištekliams; kultūros institucijos, kurios gauna valstybinę paramą, vykdo mokymo (edukacijos) veiklas oficialiose ir neoficialiose aplinkose ir jai skiria žymią savo biudžeto dalį ir kt.

**Kultūra ir aplinka:** kultūriniai veiksniai, įskaitant visų tautų ir bendruomenių žinias, tradicijas ir praktikas, yra integruojami į vietos tvaraus aplinkos vystymosi strategijas; istorija ir kultūra yra įtraukti į vietos produktų gamybos ir vartojimo skatinimą; yra platformos, kurios susieja valstybines ir privačias pilietinės visuomenės organizacijas, dirbančias kultūros ir aplinkos srityse ir kt.

**Kultūra ir ekonomika**: vietos ekonominės plėtros strategijos atsižvelgia į kultūros ekonomiką ir dirba su jos dalyviais, siekdamos užtikrinti, kad tai būtų pagrindinis miesto ar regiono ekonominis sektorius; savivaldybėje yra ne pelno siekiančių kultūrinių projektų finansavimo įvairovė; veikia partnerystės tarp žmonių, aktyviai veikiančių kultūros sektoriuje ir versle; į įmonių socialinės atsakomybės programas tiesiogiai įtraukiami kultūros srities projektai, kuriuose atsispindi gyventojų kultūrinės vertybės ir vietos kultūra ir kt.

**Kultūra, lygybė ir socialinė įtrauktis**: Į vietos socialinę politiką sveikatos, darbo ir socialinės įtraukties sritis tiesiogiai įtraukta kultūra, kaip visų rūšių kovos su diskriminacija dimensija; kultūros institucijos, gaunančios valstybinę paramą, vykdo programas, į kurias įtraukiamos nepalankioje padėtyje esančios grupės, ir įgyvendina jas vietose, pasižyminčiose dideliu skurdo ir atskirties lygiu; imamasi veiksmų, kad kultūros įstaigos ir erdvės būtų pasiekiamos visiems, įskaitant neįgalius asmenis; yra programų, skirtų skatinti bendradarbiavimą tarp kartų; yra kultūros naujovių programos, skirtos jaunimui, kurios skatina socialinę įtrauktį ir žinias apie kultūros kodus, skaitmenines aplinkas ir lyčių lygybę.

**Kultūra, miestų plėtros planavimas ir viešoji erdvė:** miesto plėtros planavimas ar bendrasis planas tiesiogiai pripažįsta kultūrinių klausimų ir išteklių svarbą; vietos valdžios institucija turi sudariusi miesto ar regiono gamtinio ir kultūrinio paveldo, tiek materialaus, tiek nematerialaus, aprašą ir yra nustačiusi mechanizmus jų išsaugojimui ir apsaugai, vadovaujantis tarptautiniais standartais; vietos valdžios institucija priima priemones, skirtas skatinti kultūros vaidmenį istorinių centrų renovacijoje, ir apylinkių, rajonų ir regionų plėtros planuose; planuojamos naujos kultūros infrastuktūros, kaip platesnės kultūrinės ekosistemos dalis, ir atsižvelgiama į galimą jų poveikį; yra programų, kurios skatina ir valdo viešojo meno plėtrą ir išsaugojimą ir kt.

**Kultūra, informacija ir žinios:** įstatymai garantuoja saviraiškos laisvę, įskaitant nuomonės laisvę, informacijos laisvę, pagarbą kultūrinei įvairovei ir pagarbą privatumui; veikia priemonės, kuriuos garantuoja prieigą prie laisvos ir pliuralios informacijos, taip pat priemonės, garantuojančios, kad informacija būtų naudojama piliečių teisei dalyvauti kultūriniame gyvenime; mieste yra sistemos, kurios suvienija universitetus, valdžios institucijas ir pilietinę visuomenę stebėti, tirti ir analizuoti kultūrinę raidą bei jos sąveiką su kitomis tvarios plėtros sritimis; kultūros institucijos, gaunančios valstybinę paramą, dalyvauja debatuose, skirtuose informacijai ir žinioms, ir teikia nuolatinę paramą vertinant kultūrą.

**Kultūros valdymas:** vietos valdžios institucija skatina kultūros planavimą apylinkės ir rajono lygmeniu, kuria visuomeninius forumus, kurių tikslas yra koordinuoti kultūros politiką, kaip pvz., vietos tarybas kultūrai, kuriuose dalyvauja valstybinės, privačios ir pilietinės organizacijos; kultūros institucijos, gaunančios valstybinę pagalbą, yra skaidrios, atskaitingos ir įvertina viešąsias paslaugas, kurias teikia; piliečiai yra atstovaujami savo valdybose; vykdomos politikos ar programos, skirtos remti piliečių dalyvavimą valdant kultūros institucijas, programas ir renginius; yra sukurta nepriklausoma pilietinės visuomenės platforma ar pilietinių bendruomenių organizacijų tinklas, į kuriuos įeina piliečiai ir kultūros specialistai iš visų sektorių.

**„Naujosios urbanistinės darbotvarkės projektas**“ (Jungtinių tautų dokumento projektas 2016 06 18)

Urbanistinė darbotvarkė kuriama tam, kad miestų ir gyvenviečių potencialas būtų išnaudojamas siekiant naikinti bet kokios formos ar mastelio skurdą, mažinti nelygybę, skatinti integracinį augimą, darnaus vystymosi tikslais. Numatoma, kad iki 2050 m. miestų populiacija pasaulyje išaugs dvigubai. Todėl šiuo metu svarbu atkreipti dėmesį į tai, kaip miestai ir gyvenvietės yra planuojamos, vystomos, valdomos ir tvarkomos. Šio dokumento vizija yra paremta *miestų visiems* koncepcija, kuri kai kuriose šalyse yra suprantama kaip *teisė į miestą* ir kuri užtikrina, kad visi gyventojai, nepaisant amžiaus, turi teisę apsigyventi, naudotis ir kurti *teisingus*, įtraukius, atvirus ir darnius miestus. Darbotvarkės vizija – miestai ir gyvenvietės be diskriminacijos, smurto, kuriose visi gyventojai, nuolatiniai ar laikini, mėgaujasi lygiomis teisėmis ir galimybėmis.

Kultūra, kūrybiškumas, kultūros paveldas suteikia galimybes įgyvendinti darnaus vystymosi siekius. Darbotvarkėje įsipareigojama vystyti dinamiškas, integruotas, darnias ekonomikas, kurių pagrindas yra vietiniai resursai, verslumo potencialas ir konkurenciniai pranašumai, įskaitant modernią infrastruktūrą ir kultūrinį paveldą. Įsipareigojama skatinti sveiką visuomenę ir darbo jėgą, gebančią prisidėti prie inovatyvios ir konkurencingos ekonomikos, užtikrinant visiems prieinamas ir kokybiškas viešas paslaugas, socialinę, sveikatos, kultūros ir švietimo infrastruktūrą. Įsipareigojama palaikyti kultūrą ir pagarbą įvairovei kaip svarbiausius miestų humanizavimo elementus. Įsipareigojama saugoti gamtos ir kultūros paveldą miestuose, saugoti ir vystyti kultūros infrastruktūrą, muziejus, vietines ir tradicines žinias ir menus, pabrėžiant jų vaidmenį urbanistinių teritorijų atgaivinimui, revitalizavimui ir skatinant pilietiškumo bei miestiečių įsitraukimą. Įsipareigojama skatinti naują architektūrinių paveldo objektų ir teritorijų panaudą, atsakingą restauravimą ir pritaikymą, siekiant sukurti pridėtinę vertę. Toliau bus palaikomas išsamus materialių ir nematerialių verčių inventorizavimas, panaudojant tiek naujas, tiek tradicines technologijas ir technikas bei įtraukiant vietines bendruomenes.

**„Konvencija dėl kultūrų raiškos įvairovės apsaugos ir skatinimo“,** priimta Jungtinių Tautų Švietimo, mokslo ir kultūros organizacijos Generalinėje konferencijoje 2005 m. spalio 3–21 d. Paryžiuje vykusios 33-iosios sesijos metu, pabrėžia, kad kultūrų įvairovė yra žmonijos išskirtinė savybė ir jos apsauga, skatinimas ir išsaugojimas yra pagrindinė darnaus vystymosi dabarties ir ateities kartoms sąlyga (Konvencijos 2 straipsnio 6 dalis), nes taip prisidedama prie socialinių ir kultūrinių poreikių tenkinimo, individualios ir kolektyvinės gerovės bei kultūrų ir institucijų kūrybingumo ir gyvybingumo palaikymo. Taip pat pažymima, kad kultūrų įvairovė yra žmonijos išskirtinė savybė, kurią reikia išsaugoti visų labui. Tai yra būtina sąlyga taikai, saugumui, pamatinėms žmogaus teisėms, socialinei sanglaudai ir lygybei užtikrinti. Kultūrų įvairovė privalo būti integruojama į nacionalines ir tarptautines plėtros politikos sritis ir tarptautinį vystomąjį bendradarbiavimą. Kultūrų raiškos įvairovės apsauga ir skatinimas yra susiję su visų kultūrų lygiavertiškumo pripažinimu ir pagarba joms, įskaitant mažumoms priklausančių asmenų ir vietinių tautų kultūrą. Kadangi ekonominės, aplinkosauginės ir kultūrinės sistemos yra tarpusavyje susijusios ir negali būti laikomos atskiromis, darnaus vystymosi politikos kryptys ir priemonės turi būti kuriamos, tvirtinamos ir įgyvendinamos kartu visų susijusių valdžios institucijų visuose sektoriuose ir visais lygiais. Tam turi būti parengti veiksmingi koordinavimo mechanizmai, ypač nacionaliniu lygiu, taip pat ir savivaldos.

**„Darnaus vystymosi darbotvarkė 2030“** (*The 2030 Agenda for Sustainable Development*)(<https://sustainabledevelopment.un.org/post2015/transformingourworld>), aktuali Kaunui kaip UNESCO Kūrybiškų miestų tinklo nariui. 2015 m. rugsėjo mėn. JT valstybių vadovų susitikime patvirtintas esminis dokumentas, kuriame numatyta 17 darnaus vystymosi tikslų ir 169 šiuos tikslus padėsiančios įgyvendinti užduotys. Darbotvarkė – tai konkretus veiksmų planas ne tik besivystančioms, bet ir išsivysčiusioms šalims. Veiksmų spektras apima 3 darnaus vystymosi dimensijas: aplinkos apsaugos, socialinę ir ekonominę. Veiksmai yra orientuoti į 5 svarbiausius dėmenis: žmonės, planeta, gerovė, taika ir partnerystė. Kauno atveju, miestui tapus UNESCO Kūrybiškų miestų tinklo (UCCN) nariu, svarbiausias yra 11-as tikslas: užtikrinti miestų ir gyvenviečių visa apimantį, saugų, atsikuriantį ir darnų vystymąsi. Šiam tikslui pasiekti išsikelti uždaviniai: iki 2030 metų pagerinti darnią plėtrą urbanizacijos procese; užtikrinti kompleksinį ir nuoseklų gyvenviečių ir miestų planavimą bei valdymą visose šalyse; stiprinti pastangas siekiant išsaugoti ir apsaugoti pasaulio kultūros ir gamtos paveldą; kreipti ypatingą dėmesį į moteris, vaikus, vyresniuosius ir negalią turinčius žmones; iki 2030 užtikrinti visuotinį prieinamumą prie saugių bei prieinamų žaliųjų ir viešųjų erdvių; stiprinti nacionalinę ir regioninę plėtrą, palaikyti konstruktyvius ekonominius, socialinius ir aplinkosauginius ryšius tarp miestų, priemiesčių ir kaimo vietovių.

**„Pasaulio kultūros ir gamtos paveldo apsaugos konvencija“** (*Convention Concerning the Protection of the World Cultural and Natural Heritage*)<http://whc.unesco.org/en/convention/>, <https://e-seimas.lrs.lt/portal/legalAct/lt/TAD/TAIS.279517>

Pasaulio paveldo konvencijos įgyvendinimo gairės (*Operational Guidelines for the Implementation of the World Heritage Convention*)

<http://www.unesco.lt/images/stories/articles_files/igyvendinimo_gaires.pdf>

<http://whc.unesco.org/en/guidelines/>

Pasaulio kultūros ir gamtos paveldo apsaugos konvencija – tai pagrindinis dokumentas, reglamentuojantis nacionalinių ir pasaulio kultūros bei gamtos paveldo objektų ir vietovių apsaugą bei jų valdymą. Pasaulio paveldo konvencijos siekis yra nustatyti, apsaugoti, išsaugoti, pristatyti ir ateities kartoms perduoti išskirtinės visuotinės vertės kultūros ir gamtos paveldą. Konvencija nustato kultūros ir gamtos paveldo objektų ir vietovių įrašymo į Pasaulio paveldo sąrašą tvarką. Konvencija apibrėžia du pagrindinius principus: 1) Konvencijos Šalys įsipareigoja užtikrinti jos teritorijoje esančių pasaulio paveldo vertybių išsaugojimą, kiek leidžia jos pačios ištekliai; 2) Susitariančiosios Šalys pripažįsta, kad tarptautinės bendruomenės pareiga yra bendradarbiauti ir užtikrinti visuotinę reikšmę turinčio paveldo išsaugojimą. Konvencija vadovavosi Kauno miesto savivaldybė, bendradarbiaudama su Lietuvos Respublikos kultūros ministerija ir Lietuvos nacionalinės UNESCO komisijos sekretoriatu, rengiant paraišką į UNESCO Preliminarųjį Pasaulio paveldo sąrašą. Šiuo dokumentu turėsime vadovautis Kauno sėkmės atveju (jei Kauno modernizmo architektūra bus įtraukta į UNESCO Pasaulio paveldo sąrašą). Verta akcentuoti, kad įtraukimo į Pasaulio paveldo sąrašą procesas yra ilgas ir pakankamai sudėtingas, jo žingsniai yra labai tiksliai išvardinti Pasaulio paveldo konvencijoje ir jos Įgyvendinimo gairėse, todėl miestui ir valstybei būtina atsakingai parengti namų darbus.

#### Nacionalinės kultūros politikos kryptys

Lietuvoje kultūros politiką ir plėtros kryptis apibrėžia **Lietuvos kultūros politikos kaitos gairės**, patvirtintos Lietuvos Respublikos Seimo 2010 m. birželio 30 d. nutarimu Nr. XI-977 (<http://www3.lrs.lt/pls/inter3/dokpaieska.showdoc_l?p_id=377620&p_query=&p_tr2>=).

Dokumente išskiriamos šios kultūros politikos kaitos gairės:

1) įtvirtinti kultūrą kaip strateginę valstybės raidos kryptį, teikiant prioritetą kultūros politikai;

2) reformuoti ir demokratizuoti kultūros valdymą, plėtojant kultūros savireguliaciją;

3) gerinti esamą kultūros sistemos finansavimą, užtikrinant kultūros sektoriaus uždirbtų pinigų grąžą kultūrai;

4) užtikrinti autorių teisių ir gretutinių teisių aukšto lygio apsaugą, didinti Lietuvos kūrėjų intelektinį kapitalą ir juo pagrįstą kūrybinių industrijų konkurencingumą;

5) ugdyti kultūrines žmogaus kompetencijas ir kūrybingumą visą jo gyvenimą;

6) formuoti bendrą integralios paveldo apsaugos politiką;

7) užtikrinti Lietuvos darnų vystymąsi, derinant paveldosaugos ir aplinkosaugos tikslus su urbanistine plėtra ir erdviniu planavimu;

8) didinti kultūros prieinamumą visoje Lietuvoje;

9) plėsti Lietuvos kultūrinę erdvę, vienijant Lietuvos atstovus pasaulyje;

10) konceptualiai, kryptingai siekiant ilgalaikių tikslų, skleisti Lietuvos kultūrą užsienyje.

**Valstybės pažangos strategija „Lietuva 2030“**, 2014-2020 m. Nacionalinės pažangos programa (patvirtinta Lietuvos Respublikos Vyriausybės 2012 m. lapkričio 28 d. nutarimu Nr. 1482,

(<http://www3.lrs.lt/pls/inter3/dokpaieska.showdoc_l?p_id=425517&p_query=&p_tr2=2>) – tai valstybės vizija ir raidos prioritetai bei jų įgyvendinimo kryptys iki 2030 metų.

Pažangos strategijos vizijoje nurodomas siekis pažadinti visuomenės ir kiekvieno jos nario kūrybiškumą, susitelkti prie idėjų, kurios padėtų Lietuvai tapti modernia, veržlia, atvira pasauliui, puoselėjančia savo nacionalinį tapatumą šalimi. Įgyvendinant viziją, siūloma vadovautis pažangai svarbiomis vertybėmis:

* Atvirumas kitokiam požiūriui, pozityvioms iniciatyvoms, dialogui, bendradarbiavimui, naujovėms;
* Kūrybingumas generuojant vertingas idėjas ir jas įgyvendinant;
* Atsakomybė už savo veiksmus, moralumas, aktyvus rūpinimasis ne tik savimi, bet ir savo aplinka, bendruomene, savo šalimi.

Pažangos strategijoje išskiriamos trys esminės pažangos sritys – visuomenė, ekonomika ir valdymas, kuriose turi įvykti **kūrybiški** pokyčiai sumanumo link:

Sumani visuomenė – laiminga visuomenė, kuri yra kiekvieno piliečio idėjoms [kūrybingumas], naujovėms ir iššūkiams atvira [atvirumas], solidari, savivaldi ir politiškai brandi [atsakomybė].

Sumani ekonomika – lanksti ir gebanti konkuruoti pasaulyje [atvirumas], aukštą pridėtinę vertę kurianti ekonomika, grindžiama žiniomis, inovacijomis, verslumu [kūrybingumas] ir socialiniu atsakingumu bei „žaliuoju“ augimu [atsakomybė].

Sumanus valdymas – atviras ir skatinantis dalyvauti [atvirumas], rezultatyvus, atitinkantis visuomenės poreikius ir užtikrinantis geros kokybės paslaugas valdymas [atsakomybė], kompetentinga ir priimanti kryptingus strateginius sprendimus valdžia [kūrybingumas].

Sumanią visuomenę pažangos strategijoje apibūdina veiklumas, solidarumas ir nuolatinis mokymasis. „Vaizduotė, kūrybiškumas ir kritinis mąstymas vertinami kaip svarbūs šalies ištekliai ir yra ugdomi nuo mažens visą gyvenimą. <...> Kultūra kiekvieno visuomenės nario gyvenime užima ypač svarbią vietą. Ji suprantama ne tik kaip muziejų, parodų ar teatrų lankymas, bet ir daug plačiau – kaip visuomenės savivokos ir saviraiškos kultūra, kurianti pridėtinę vertę įvairiose visuomenės gyvenimo srityse.“

#### Kauno miesto strateginiai dokumentai

**Kauno miesto savivaldybės strateginis plėtros planas iki 2022 metų**, patvirtintas Kauno miesto savivaldybės tarybos 2015 m. balandžio 2 d. sprendimu Nr. T-127, miesto vizijoje numato, jog Kaunas yra tvarus ir pilietiškas miestas, pažangaus verslo ir inovacijų lyderis, modernios ir įtraukiančios kultūros centras, besimokančių ir laimingų žmonių namai. Kiekvienoje iš šių vizijos dalių kultūra vaidina esminį vaidmenį tiek ugdant pilietiškumą, tiek skatinant inovacijas, tiek įtraukiant į kultūros bei miesto valdymo procesus, tiek keliant švietimą. Šią viziją galima pasiekti integruojant kūrybiškumą ir kultūros lauko potencialą į bendruomeniškumo ir pilietiškumo stiprinimą bei miesto raidą ir taip užtikrinti jos tvarumą.

Kultūros kuriamas potencialas labiausiai atskeidžiamas pirmajame prioritete „Tvarios ekonominės raidos skatinimas ir konkurencingumo didinimas“, kurio vienas iš tikslų yra, jog Kaunas taptų Šiaurės ir Baltijos regiono kultūros lyderiu. Uždaviniai šiam tikslui siekti – kultūros paslaugų kokybės ir prieinamumo didinimas, viešosios kultūros infrastruktūros plėtojimas, kultūros paveldo saugojimo, tvarkymo ir populiarinimo užtikrinimas. Taip pat vienas iš svarbių kultūros produkcijos tiklsų, kad Kaunas taptų konkurencingu turizmo traukos centru. Dokumente pabrėžiami uždaviniai plėtoti turizmo ir miesto įvaizdį gerinančią infrastruktūrą, be abejonės, turi būti susiję ir su kultūros poreikius tenkinančios infrastruktūros plėtojimu.

Kultūros vaidmuo yra nenuginčijamas ir antroje prioritetinėje Kauno miesto savivaldybės strategijos kryptyje „Sumanios ir pilietiškos visuomenės ugdymas“. Ypač tiksluose suteikti besimokančios visuomenės poreikius atitinkančias švietimo paslaugas ar kurti saugų ir bendruomenišką miestą, skatinant dalyvavimą ir pilietiškumą. Tačiau kultūros vaidmuo gali būti labiau išskirtas ir kitų tikslų uždaviniuose, kaip antai, siekiant, jog Kaunas taptų palankiausiu Lietuvos miestu verslui, numatoma didinti miesto investicinį patrauklumą, kuriam nemažą įtaką daro ir miesto kultūros lauko gyvybingumas. Arba trečioje prioritetinėje kryptyje „Darnus teritorijų ir infrastruktūros vystymas“ kultūra nėra minima, tačiau įgyvendinant tokius uždavinius, kaip pavyzdžiui, „Darni miesto teritorijų plėtra, kokybiška gyvenamoji aplinka“, priemonių plane teisė į kultūrą bei kultūros infrastruktūriniai bei „minkštieji“ dalyvavimo veiksmai turėtų būti numatyti.

**Kauno miesto kultūros plėtros galimybių studija.** 2015 m. atliktoje Kauno miesto kultūros plėtros galimybių studijoje (skirtoje Kauno miesto savivaldybės administracijai, parengė UAB „BGI Consulting“, VšĮ „KULTUR“, 2015 m. gegužė) analizuojami kultūros politikai ir plėtrai aktualūs dokumentai, nubrėžiantys pagrindines kryptis kultūros ir kitų sektorių partnerystės, gyventojų įtraukimo į kultūrinę veiklą didinimo, regioninio požiūrio, kultūros paslaugų kokybės gerinimo link. Studijoje gana išsamiai pristatytas Kauno miesto kultūros sektoriaus kontekstas – aplinka ir ištekliai: socialinė aplinka, ekonominė aplinka, kultūrinis ir gamtinis paveldas, viešosios erdvės. Studijoje taip pat analizuojamos kultūros įstaigos ir jų efektyvumas, ypač gilinantis į savivaldybės įsteigtų įstaigų veiklas. Čia aptariamas bibliotekų tinklas, ištekliai ir veikla, muziejų ir galerijų tinklas Kaune ir, konkrečiai, Kauno miesto muziejaus situacija, teatro ir teatrinių įstaigų tinklas Kauno mieste, kino įstaigos, kultūros centrai ir Kauno menininkų namai, koncertinės įstaigos bei minėtų įstaigų ištekliai bei veikla. Tyrime pristatyta ir nevyriausybinio sektoriaus veiklos – miesto renginiai, kūrybinių industrijų sektorius, menininkų rezidencijų poreikis ir esama situacija, bendruomenių veiklos. Prieduose yra pateikiama nemažai faktinės medžiagos apie tai, kaip visuomenė žino miesto renginius ir kaip vertina miesto įvaizdį.

Studijoje yra pateikiamas atlikto tyrimo rėmuose aktualus Kauno miesto kultūros sektoriaus stiprybės, silpnybės, galimybės ir grėsmės bei pasiūlomos Kauno miesto kultūros plėtros strateginės kryptys ir priemonės, kurios buvo integraliai panaudotos Kauno miesto savivaldybės strateginiame plėtros plane iki 2022-ųjų.

Kauno miesto kultūros plėtros galimybių studiją (2015) galima laikyti aktualiu dokumentu rengiant Kauno miesto kultūros strategiją (2016-2017). Remiantis minėtąja studija bei 2015-2016 metais vykdytu EKS iniciatyvinės grupės (dr. V. Vitkienė, A. Čižauskienė, dr. D. Citvarienė, prof. dr. L. Donskis, R. Zemkauskas, dr. V. Petrulis, dr. J. Tutlytė) tyrimu, kurio suvestinę galima laikyti pirmojo etapo paraiška, skirta Europos komisijai (<http://kaunas2022.eu/wp-content/uploads/2016/02/Kaunas_2022_ECoC_pre-selection_bid.pdf>), bei 2016 m. vykdytu Kauno mieto Kultūros ir kūrybinių industrijų bei bendruomeninių iniciatyvų tyrimu (Dr. J.Tutlytė, dr. G.Mažeikis, dr. A.Žilys, VšĮ „Atminties vietos“), juos papildant miesto priėmimo į naujus tartpautinius tinklus bei EKS titulo siekių aktualijomis, kitame poskyryje pateikiama Kauno miesto savivaldybės kultūros ir kultūros paveldo būklės analizė.

### Kauno regiono kūrybinių industrijų plėtros veiksmų planas. Kauno regiono kūrybinių industrijų plėtros veiksmų planas, atliktas Kauno regiono plėtros agentūros 2011 m., yra reikšmingas dokumentas, kuriame pateiktos reikalingos rekomendacijos miestui. Dalis aktualių rekomendacijų integruotos į Kauno miesto Kultūros strategiją. Dokumente apibrėžiama kultūros ir kūrybinių industrijų (KKI) samprata, teisinė ir politinė bazė Europos Sąjungoje ir Lietuvoje, pateikta statistinė informacija, pasiūlytas veiksmų planas ir rekomendacijos: pripažinti kūrybinių industrijų (KI) strateginę reikšmę Kauno regiono ekonomikos plėtrai turinčiu sektoriumi, įtraukiant (KI) į Kauno regiono strateginio planavimo dokumentus; vykdyti nuolatinius ir ilgalaikiu (KI) tyrimus bei monitoringą; kurti bei formuoti (KI) tarpininkavimo tinklą, infrastruktūrą bei (KI) subsidijavimo ir paramos schemas.

2016 m. pabaigoje – 2017 m. pradžioje Kaune vykdomas Kūrybinių industrijų tyrimas atskleidžia ženklų KI įmonių ir subjektų augimą nuo 2009 m., išryškina reikšmingiausias ir lyderiaujančias kūrybininių industrijų sritis, identifikuoja svarbiausias politinės-ekonominės ir socialinės-politinės KI raidos problemas, naujai konceptualizuoja KI santykį su kultūros lauku ir socialine urbanistika bei aktualizuoja originalią kūrybinės-socialinės ekonomikos prieigą KI kontekstualizavime. Siekiant atspindėti kultūros ir kūrybos sektoriaus bendrąją situaciją Kauno mieste ir Kauno regione atliekamos anketinės subjektų apklausos bei interviu su KI atstovais. Rezultatai rodo, kad Kaune kūrybinių industrijų sektoriuje dominuoja jaunos, mažos įmonės ar smulkūs privatūs subjektai, kurie aktyviai naudojasi lanksčiomis, terminuotomis ir nesusisaistančiomis darbo formomis, bei generuoja santykinai nedideles pajamas. Žvelgiant į šio sektoriaus ekonominį profilį, bet koks reglamentavimo poveikis susijęs su darbo santykių teisiniais ar mokestiniais pokyčiais stipriai atsiliepia šių smulkių organizacijų sektoriaus ateičiai. Todėl kūrybinius verslus skatinantys veiksniai galėtų sustiprinti miesto pozicijas kovojant su jaunų žmonių ir intelekto nutekėjimu iš miesto, demografiniais, o kartu ir ekonominiais iššūkiais. Kūrybinės įmonės yra nestandartiniai ekonominiai subjektai, kurių veikloms, produkcijai ir paslaugų teikimui reikalingos didelės, erdvios ir netradicinės patalpos. Tyrime teikiama rekomendacija – siekti apleistų ar neišnaudotų pastatų miesto centre įveiklinimo, sudarant sąlygas ten kurtis kūrybiniams verslams ir nevyriausybiniam kūrybos sektoriui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto kultūros strategijos iki 2027 metų

## 2 priedas

**PROGRAMOS „KAUNAS – EUROPOS KULTŪROS SOSTINĖ 2022“ (TRUMPINYS – „KAUNAS 2022“) PRIEMONĖS KAUNO MIESTO KULTŪROS STRATEGIJOS IKI 2027 METŲ PRIORITETAMS, TIKSLAMS IR UŽDAVINIAMS ĮGYVENDINTI**

|  |  |  |
| --- | --- | --- |
| **PRIORITETAI, TIKSLAI, UŽDAVINIAI** | | **PROGRAMOS „KAUNAS – EUROPOS KULTŪROS SOSTINĖ 2022“ PRIEMONĖS, PADEDANČIOS SIEKTI TIKSLŲ IR UŽDAVINIŲ** |
| **1. PRIORITETINĖ SRITIS. KULTŪROS PASLAUGŲ KOKYBĖS DIDINIMAS** | | |
| **1.1. TIKSLAS** | **Stiprinti kultūros paslaugų kokybę ir konkurencingumą vietos ir tarptautiniame kontekste** | **Kiekvienas „Kaunas 2022“ projektas vyks Europos ir pasaulinių partnerysčių pagrindu** |
| 1.1.1. UŽDAVINYS | Užtikrinti kultūros institucijų teikiamų paslaugų įvairovę ir kokybę mieste. | „Kaunas 2022“ programoje kiekviena kultūros institucija taps programos ambasadore. Specialus institucijų-ambasadorių renginys, prieinamas visiems vietos gyventojams  ir komunikuojamas keliomis užsienio kalbomis, atidarys 2022 metų programą. |
| 1.1.2. UŽDAVINYS | Sustiprinti profesionalaus meno ir kultūros veiklas, užtikrinti vietos tapatumui reikšmingų ir tarptautinių projektų tęstinumą ir konkurencingumą regioniniu, nacionaliniu ir tarptautiniu mastu. | Kaune veikiantys festivaliai ir tęstiniai renginiai (specialios jų programos, susijusios su pagrindinėmis „Kaunas 2022“ temomis ir tikslais) bus įtraukti į Europos kultūros sostinės didžiųjų renginių ir tarptautiškumą užtikrinančių projektų kūrimą ir įgyvendinimą (2019-2022). |
| 1.1.3. UŽDAVINYS | Plėtoti kultūros darbuotojų kompetencijų ugdymo programas auditorijų plėtros, vietos ir tarptautinių partnerysčių, dalyvaujamosios kultūros, dialogo ir inovacijų taikymo srityse. | „Kaunas 2022“ įgyvendins kompetencijų ugdymo programą „Kultūros tempo akademija“ (2017-2021), kurios veikla grįsta tarpinstitucinių kultūros ir akademinio, verslo, socialinio sektoriaus profesionalų ir vietos bendruomenių bendradarbiavimu, siekiant išplėsti savo auditorijas ir sukurti programas, įgyvendinamas už institucijų ribų. Kultūros darbuotojai įgis naujas kompetencijas per bendradarbiaujamąją praktiką, įgyvendindami įtraukios kultūros programas ir pasitelkdami naujas technologijas. |
| 1.1.4. UŽDAVINYS | Skatinti jaunųjų menininkų ir kūrėjų iniciatyvas, remti jaunimo kultūros renginius bei reiškinius. | Jaunimo programa „Kylantis Kaunas“ bei įgūdžių stiprinimo programos „Kultūros tempo akademijoje“ įtrauks Kauno jaunimą į ilgalaikes kultūros veiklas. |
| **1.2. TIKSLAS** | Sustiprinti tarpdisciplininį ir tarpsektorinį kultūros bendradarbiavimą | „Kaunas 2022“ projektai yra paremti tarpdisciplininiu ir tarpsektoriniu bendradarbiavimu, ypač programos kryptis *SANTAKA*. |
| 1.2.1. UŽDAVINYS | Stiprinti edukacijos paslaugų kokybę ir prieinamumą įvairaus amžiaus grupėms kultūros įstaigose bei renginiuose. | Programa „Pabusk, sukrusk“ skatins sukurti naujus auditorijų plėtros modelius kultūros institucijose. „Kultūros tempo akademijoje“ sukurtos tarpdisciplininės programos bus įgyvendinamos muziejuose, teatruose, bibliotekose keičiantis ir vienijantis edukatoriams, mediatoriams, kuratoriams (kas metai kiekviena institucija įgyvendins po 3 projektus, 2017 – 2022). |
| 1.2.2. UŽDAVINYS | Paskatinti į bendrojo lavinimo mokyklų programas integruotų kultūros edukacijos programų kūrimą bei įgyvendinimą muziejuose, teatruose, bibliotekose ir kitose, neformaliose aplinkose. | Vienas iš „Kultūros tempo akademijos“ veiklos krypčių bus bendrojo lavinimo mokyklų pedagogų bei kultūros institucijų (muziejų, teatrų, bibliotekų) darbuotojų kūrybinės dirbtuvės, kuriant ir įdiegiant papildomas, kompleksines kultūros edukacijos programas už mokyklos ribų. Bus parengta po tris trijų akademinių valandų paketus 5-8 kl. moksleiviams (iš viso 36 paketai suskurti 2017 – 2022 m.), siūlantys su bendrojo lavinimo programa suderintas pamokas muziejuose, galerijose, bibliotekose ir pan. Iki 2022-ųjų metų siekiama šią pasiūlą suderinti su švietimo sistema, garantuojant kiekvieno moksleivio išvykas į kultūros institucijas bent tris kartus per metus po 3 val. |
| 1.2.3. UŽDAVINYS | Paskatinti kultūros ir švietimo, mokslo, socialinių paslaugų, kultūros ir verslo sričių bendradarbiavimą įgyvendinant bendrus projektus miestiečių gerovei. | Įgyvendinant programas, bendradarbiaujama su universitetais ir verslo sektoriumi, pavyzdžiui:  - „Kultūros tempo akademijos“ programa (2017-2021 m. 16-19 m. amžiaus jaunuolių gebėjimų ir praktikų ugdymui), kurios metu bus dirbama ir bendradarbiaujama su 100 jaunuolių, įsiliesiančių į „Kaunas 2022“ programos ir renginių kūrimą bei įgyvendinimą. Partneris: VšĮ „Vytauto Didžiojo universiteto Verslo praktikų centras“  - Tarptautinė menininkų rezidencijų programa, finansuojama vietos verslo įstaigų (susitarimas su *Rotary* ir *Rotarakt* klubais).  - „Fluxus laboratorijų“ programa miesto mikrorajonuose, kurioje veiklas suvienys menininkai, aktyvistai, nevyriausybinės organizacijos, vietos kūrybininkai, aktyvistai, verslo subjektai, mokyklos, dienos centrai ir kita. |
| **1.3. TIKSLAS** | Stiprinti Kauno, kaip modernistinio paveldo, šiuolaikinės kultūros ir dizaino miesto įvaizdį tarptautiniu mastu | Programos*MODERNIZMAS ATEIČIAI*ir *DIZAINAS LAIMEI**(DESIGNING HAPPINESS)* |
| 1.3.1. UŽDAVINYS | Dalyvauti tarptautinių tinklų (Naujosios Hanza sąjungos, UNESCO Kūrybiškų miestų, giminingų miestų, URBACT ir kt.) veiklose ir jas inicijuoti, skatinant vietos kultūros operatorius bendradarbiauti su užsienio partneriais. | „Kaunas 2022“ programoje dalyvavimas tinkluose sustiprinamas per konkrečias bendradarbiavimo programas – konferencijas, viešus miesto renginius, dizaino programas.  UNESCO Kūrybiškų miestų tinkle sieksime įsitvirtinti kaip socialinio dizaino miestas, kuriame per urbanizmo, mažosios architektūros ir informavimo priemones užtikrinamas maksimalus kultūros prieinamumas kiekvienam.  Sukursime interaktyvų dizaino objektą viešojoje erdvėje, matuojantį miestiečių laimės koeficientą.  Kurdami naująją Kauno legendą, sukursime patrauklius skulptūrinius ir mažosios infrastruktūros elementus įvairiose miesto vietose (papildydami juos virtualios realybės priedais), o skaitmeninėmis Apps programomis, gidais miestiečiai ir miesto svečiai galės patirti miestą kaip nuotykį. Naujoji legenda, be abejonės, talpins kūrybinius pasakojimus iš Kauno kaip Hanza sąjungos miesto laikų, modernizmo proveržio laikotarpio, rezistencinio ir šiuolaikinio Kauno užkulisių ar net slaptųjų požemių. |

|  |  |  |
| --- | --- | --- |
| 1.3.2. UŽDAVINYS | Paskatinti paveldo, ypač Kauno modernistinės architektūros ir kultūros, tyrimus, tvarkybą, sklaidą, informavimą ir populiarinimą šalies bei tarptautiniu mastu. | Bendradarbiaujant su KTU Architektūros ir statybos institutu, įsteigiamas Modernizmo interpretacijos centras „Modernizmas ateičiai“, kuris vienys Europos ir pasaulio tyrėjus, architektus ir modernizmo architektūros paveldo turėtojus bei naudotojus.  Programoje vyks parodų, koncertų, bendruomeninių menų programos, užtikrinančios Kauno modernistinio paveldo populiarinimą ir sklaidą tarptautiniu mastu.  Bus naudojamos sklaidos ir kūrybinių produktų kūrimo veiklos, skatinant atkreipti dėmesį į unikalios architektūros modernistinį paveldą ir skatinant jo revitalizaciją. |
| 1.3.3. UŽDAVINYS | Atlikti tyrimus ir kitus pasirengimo darbus siekiant, jog Kauno modernioji architektūra ir urbanistika būtų įtraukta į UNESCO Pasaulio paveldo sąrašą bei Kaunui būtų suteiktas Europos kultūros sostinės 2022 vardas ir užtikrinti sklandų dalyvavimą šiose programose. | „Kaunas 2022“ iniciatyva ir siekis būti įtrauktiems į UNESCO Pasaulio paveldo sąrašą yra tvariai Kauno miesto plėtrai, tarptautiniam žinomumui, vietos gyventojų patrauklumui ir ekonominiam proveržiui būtinos priemonės, kurioms įgyvendinti turi būti įsteigtos ne pelno siekiančios organizacijos, valdančios projektus kompetentingai, skaidriai ir siekiant miestiečių ir miesto gerovės. |
| 1.3.4. UŽDAVINYS | Įtvirtinti Kauno kaip dizaino miesto pozicijas, formuojant kryptingą dizaino skatinimo politiką mieste, orientuotą į dizaino kultūros ir dizainu paremtą mąstyseną visuose lygiuose – kūryboje, gamyboje, versle, politikoje, švietime; skatinti socialinio dizaino integraciją su kultūros ir kūrybos sektoriais. | Programos „Dizainas laimei“ projektai skatins dizainu paremtą mąstyseną bei socialiai atsakingo dizaino projektus. |
|  |  |  |
| **2. PRIORITETINĖ SRITIS.**  **KULTŪROS PRIEINAMUMO DIDINIMAS, BENDRUOMENIŠKOS IR PILIETINĖS VISUOMENĖS STIPRINIMAS** | | |
| **2.1. Tikslas** | Skatinti miestiečių dalyvavimą kultūroje ir užtikrinti kultūros prieinamumą | *Kryptis SĄŽINĖ (CONSCIOUSNESS),*bendruomenių įgalinimo programa |
| 2.1.1. Uždavinys | Didinti miestiečių įtrauktį į kultūrinį gyvenimą, skatinti kultūros decentralizaciją, užtikrinant galimybes dalyvauti kultūroje kiekvienoje miesto seniūnijoje. | Projektai „Fluxus laboratorijos“ (bendruomenių įgalinimo programos kiekviename mikrorajone), „Stebuklingas kilimas“ projektas (*Magic Carpets*, 14-a Europos organizacijų), kuriantis miesto istorijas ir naująją legendą per bendruomenių įtraukimą, gatvės meno ir teatro renginiai mikrorajonuose. |
| 2.1.2. Uždavinys | Užtikrinti kultūros įstaigų ir jų teikiamų paslaugų prieinamumą visiems miestiečiams ir svečiams (įskaitant visus turinčius mažiau galimybių dėl negalios, sveikatos problemų, socialinių, ekonominių ir kitų iššūkių). | „Kaunas 2022“ programa užtikrins pakankamą nemokamų kultūros renginių pasiūlą ir įtraukimą. |
| 2.1.3. Uždavinys | Sustiprinti bendruomeninę kultūrą, mėgėjų meną, skatinti tarpkultūrinį dialogą, subkultūrinę įvairovę, tautinių bendrijų ir jaunimo įtrauktį į kultūros kūrimą ir vartojimą, atminties aktualizavimo bei bendradarbiavimo tarp kartų projektus. | Projektas „Fluxus laboratorijos“ Kauno mieste ir Kauno rajone. Programoje numatyti skirtingų kartų bendradarbiavimo projektai bei atminties aktualizavimo projektai, kaip „Yiddishe Mame“, „Griaukime sienas“, „Cafe Europa“ ir kt. |
| * + 1. Uždavinys | Užtikrinti informavimą ir žinių apie kultūrą prieinamumą kiekvienam miestiečiui ir miesto svečiui. | „Kaunas 2022“ marketingo ir komunikacijos planas bei strategija yra parengti numatant vietos, regionines, nacionalines ir tarptautines auditorijas, jų pasiekiamumą, informavimą ir įtraukimą pasirengimo bei įgyvendinimo laikotarpiais. |
| **2.2. Tikslas** | **Sustiprinti miestiečių dalyvavimą kultūros paslaugų vertinime** | **Monitoringas ir savanorystė** |
| 2.2.1. Uždavinys | Paskatinti pilietinės visuomenės ir jaunimo organizacijas, vietos bendruomenes ir individus dalyvauti savanorystės programose, kultūros valdyme ir miesto plėtros planavime. | Diskusijomis, apklausomis ir savanorystės programomis „Kaunas 2022“ skatins miestiečių pilietiškumą ir bendruomenišką kaimynystę. |
| 2.2.2. Uždavinys | Reguliariai kaupti, analizuoti ir vertinti duomenis apie kultūros ir kūrybinį sektorių (KKI), bendruomeniškumo ir pilietines iniciatyvas. | Siekiant įgyvendinti „Kaunas 2022“ ilgalaikius tikslus bus įsteigta ir palaikoma kultūros ir kūrybinio sektoriaus duomenis kaupianti, atnaujinanti ir analizuojanti e-platforma, kuri taip pat bus ir „Kaunas 2022“ programos bei Kauno kultūros paslaugų kokybės vertinimo platforma (2017-2023). |

|  |  |  |
| --- | --- | --- |
| 1. **PRIORITETINĖ SRITIS.**   **KŪRYBINIŲ INDUSTRIJŲ PLĖTRA IR DARNUS MIESTO VYSTYMAS** | | |
| **3.1. Tikslas** | **Sudaryti sąlygas verslo ir kultūros sektorių bendradarbiavimui** | **Kryptis *SANTAKA*** |
| 3.1.1. Uždavinys | Paskatinti ir motyvuoti vietos verslo įmones prisidėti prie vietos kultūros ir kūrybinio sektoriaus veiklų. | Inicijuojamos tarptautinės menininkų rezidencijos, finansuojamos verslo sektoriaus partnerių. Partnerystė su Rotary klubais, „Global Lithuanian Leaders“ tinklu, JAV Litvakų centru ir kt. |
| 3.1.2. Uždavinys | Paskatinti verslo investicijas į paveldo pastatų įveiklinimą bei įstaigoms priklausančių paveldo objektų tvarų ir atsakingą naudojimą. | Patrauklių kultūros ir IT produktų, skatinančių vertinti modernistinį paveldą, kūrimas ir nuolatinis modernios architektūros populiarinimas turais, mobiliomis aplikacijomis, inovatyviu ženklinimu. |
| **3.2. Tikslas** | **Sustiprinti kultūros ir kūrybinių industrijų plėtros Kaune sąlygas** | **Kryptis *SANTAKA,***  **programa *DIZAINAS LAIMEI*** |
| 3.2.1. UŽDAVINYS | Paskatinti dizaino sektoriaus plėtrą, inovatyvių dizaino produktų ir paslaugų visuomenės gerovei vystymą. | Projektas „Dizaino potvynis“ ypač stiprins Kauno kaip inovatyvaus dizaino miesto įvaizdį. |
| 3.2.2. UŽDAVINYS | Sudaryti palankias sąlygas kūrybiniams verslams kurtis Kaune. | Kūrybinių iniciatyvų, produkcijos kūrimo ir meninės kūrybos intensyvėjimas natūraliai skatins kūrybinių industrijų plėtrą Kauno mieste. |
| 3.2.3. UŽDAVINYS | Paskatinti tvarų, su vietos paveldu ir bendruomene susietą ir su kultūrinėmis ekosistemomis sąveikaujantį turizmo modelį. | „Kaunas 2022“ programa, įtraukianti garsius ir reikšmingus Europos ir pasaulio kūrėjus, taps kultūrinio turizmo traukos faktoriumi. |
| * 1. **TIKSLAS** | **Užtikrinti miesto infrastruktūros ir kultūros paveldo priežiūrą bei tvarų naudojimą** |  |
| 3.3.1. UŽDAVINYS | Plėtoti ir gerinti kultūros infrastruktūrą, užtikrinant įstaigoms ir privatiems asmenims priklausančių pastatų ir kultūros paveldo saugojimą, tvarkymą, populiarinimą ir šiuolaikinį panaudojimą visuomenės kultūros reikmėms, miesto įvaizdžiui bei turizmui skatinti. |  |
| 3.3.2. UŽDAVINYS | Planuoti ir užtikrinti šiuolaikinei kultūrai, švietimui ir turizmui būtinos infrastruktūros (ekspozicinių erdvių šiuolaikiniam menui, dizainui, IT renginiams, nepriklausomos scenos menų platformos, koncertų ir konferencijų salės) atsiradimą ir funkcionavimą Kauno mieste. | „Kaunas 2022“ tarptautinė programa ir išaugusios tarptautinės partnerystės užtikrins naujų ir / ar naujai pritaikytų kultūros objektų veiklos intensyvumą, rentabilumą ir tęstinumą net ir pasibaigus programai. |
| 3.3.3. UŽDAVINYS | Gerinti viešųjų miesto erdvių, ypač upių pakrančių infrastruktūrą, pritaikant ją miestiečių aktyviam poilsiui, pramoginei kultūrai, kūrybiškiems verslams. | Didelė dalis didžiųjų „Kaunas 2022“ renginių vyks miesto aikštėse, Nemuno saloje, upių pakrantėse, ant specialių, mobilių vandens platformų / scenų, taip stiprinant Kauno, kaip upių miesto, identitetą. Naujosios legendos įtvirtinimo viešieji renginiai bus susieti su Kauno upėmis ir jų prieigomis. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kauno miesto kultūros strategijos iki 2027 metų

3 priedas

**KAUNO MIESTO SAVIVALDYBĖS 2017-2019 M. STRATEGINIO VEIKLOS PLANO PRIEMONĖS KAUNO MIESTO KULTŪROS STRATEGIJOS IKI 2027 M. TIKSLAMS**

**IR UŽDAVINIAMS ĮGYVENDINTI**

|  |  |
| --- | --- |
| **Programos, tikslo, uždavinio, priemonės kodas** | **Programos, tikslo, uždavinio, priemonės pavadinimas** |
|
| **01.** | **Ekonominės raidos skatinimo programa** |
|  | **Sudaryti palankiausias sąlygas verslui Lietuvoje** |
|  | **Didinti miesto investicinį patrauklumą, skatinti verslo plėtrą ir tarptautinį bendradarbiavimą** |
| 01.01.01.003. | Kauno miesto pristatymas ir reklamavimas Lietuvoje |
| 01.01.01.005. | Kauno miesto pasiekiamumo didinimas |
| 01.01.01.007. | Bendradarbiavimo su Lietuvos ir užsienio valstybių institucijomis skatinimas |
| 01.01.01.008. | Bendradarbiavimo su esamais ir potencialiais miestais partneriais vystymas, skatinant dalijimąsi gerąja praktika ir abipusį pažinimą |
| 01.01.01.012. | Dalyvavimas UNESCO kūrybinių miestų tinklo veikloje, siekiant stiprinti kultūros ir kūrybiškumo vaidmenį mieste |
|  | **Skatinti kultūros paslaugų plėtrą ir įveiklinti kultūros paveldo objektus** |
| **01.02.01.** | **Užtikrinti Savivaldybės biudžetinių įstaigų teikiamų kultūros paslaugų kokybę ir prieinamumą** |
| 01.02.01.001. | Koncertinės įstaigos „Kauno Santaka“ veiklos efektyvumo didinimas |
| 01.02.01.002. | Kauno menininkų namų veiklos efektyvumo didinimas |
| 01.02.01.003. | Kauno šokio teatro „Aura“ veiklos efektyvumo didinimas |
| 01.02.01.004. | Koncertinės įstaigos Kauno miesto simfoninio orkestro veiklos efektyvumo didinimas |
| 01.02.01.005. | Kauno miesto savivaldybės Vinco Kudirkos viešosios veiklos efektyvumo didinimas |
| 01.02.01.006. | Kauno kino centro „Romuva“ veiklos efektyvumo didinimas |
| 01.02.01.007. | Kauno miesto muziejaus teikiamų paslaugų veiklos efektyvumo didinimas |
| 01.02.01.008. | Kauno kultūros centro „Tautos namai“ veiklos efektyvumo didinimas |
| **01.02.02.** | **Skatinti miesto bendruomenės kultūrines iniciatyvas ir plėtoti viešąją kultūros infrastruktūrą** |
| 01.02.02.001. | Kultūrinių veiklų prieinamumo didinimas, stiprinant Kauno miesto įvaizdį |
| 01.02.02.002. | Nacionalinio M.K Čiurlionio muziejaus padalinio M. Žilinsko dailės galerijos modernizavimas |
| 01.02.02.003. | Kauno apskrities viešosios bibliotekos infrastruktūros optimizavimas ir pritaikymas visuomenės poreikiams |
| 01.02.02.004. | Kauno valstybinio lėlių teatro pastato atnaujinimas |
| 01.02.02.005. | Kauno valstybinio muzikinio teatro modernizavimas |
| 01.02.02.006. | Viešąsias paslaugas teikiančių viešųjų kultūros įstaigų, kurių savininkė ar dalininkė yra Kauno miesto savivaldybė, teikiamų paslaugų kokybės ir prieinamumo didinimas |
| 01.02.02.007. | Kauno kultūros centro „Tautos namai“ organizuojami Kauno miestui svarbūs renginiai |
| 01.02.02.008. | Kauno miesto muziejaus organizuojami Kauno miestui svarbūs renginiai |
| 01.02.02.009. | Miesto bendruomenės kultūrinių iniciatyvų, kūrybiškumo ir kūrybinės įtraukties skatinimas |
| 01.02.02.010. | Visuomeninės paskirties objektų pritaikymas bendrąjai gyventojų kultūrai puoselėti |
| 01.02.02.011. | Kultūros ir meno kūrėjų skatinimas ir įvertinimas |
| 01.02.02.012. | Dalyvavimas ES iniciatyvoje „Europos kultūros sostinė 2022 m.“, siekiant stiprinti Kauno miesto tapatumą ir įvaizdį |
| 01.02.02.013. | Projekto „Kaunas – Europos kultūros sostinė 2022 m.“ įgyvendinimas ir viešosios įstaigos „Kaunas 2022“ steigimas |
| 01.02.02.014. | Kultūrinių ir kūrybinių industrijų plėtra |
| 01.02.02.015. | Kultūros viešų renginių ir projektų organizavimas |
| 01.02.02.016. | Kultūros ir švietimo integracija, kuriant ir vykdant kultūros edukacijos programas |
| 01.02.02.017. | Kauno miesto kultūros forumas, vertinantis strateginius kultūros pokyčius Kauno mieste |
| 01.02.02.018. | Kultūros įstaigų infrastruktūros pritaikymas neįgaliems asmenims |
| 01.02.02.019. | Kauno kino centro „Romuva“ organizuojami Kauno miestui svarbūs renginiai |
| 01.02.02.020. | VšĮ „Girstučio“ kultūros ir sporto centro (Kovo 11-osios g. 26 Kaune) kultūrinei veiklai naudojamos dalies rekonstravimas |
| 01.02.02.021. | Kultūros įstaigų veiklos priemonių modernizacija ir kultūros darbuotojų kompetencijų stiprinimas |
| 01.02.02.022. | Koncertinės įstaigos „Kauno Santaka“ organizuojami Kauno miestui svarbūs renginiai |
| 01.02.02.023. | Kauno menininkų namų organizuojami Kauno miestui svarbūs renginiai |
| 01.02.02.024. | Kauno šokio teatro „Aura“ organizuojami Kauno miestui svarbūs renginiai |
| 01.02.02.025. | Koncertinės įstaigos Kauno miesto simfoninio orkestro organizuojami Kauno miestui svarbūs renginiai |
| 01.02.02.026. | Kauno miesto savivaldybės Vinco Kudirkos viešosios bibliotekos organizuojami Kauno miestui svarbūs renginiai |
| 01.02.02.027. | Kultūros infrastruktūros efektyvaus panaudojimo didinimas, optimizuojant įstaigų tinklą, atnaujinant, renovuojant įstaigų pastatus (kultūros paslaugas teikiančių įstaigų pastatų modernizavimas ir infrastruktūros gerinimas) |
| 01.02.02.028. | Kauno kultūros centro „Tautos namai“ infrastruktūros pritaikymas vietos bendruomenės reikmėms |
| **01.02.03.** | **Užtikrinti kultūros paveldo saugojimą, tvarkymą ir įveiklinimą** |
| 01.02.03.001. | Kultūros paveldo objektų tvarkymas ir įveiklinimas, teisinis registravimas, informacijos apie kultūros paveldo vertybes sklaida |
| 01.02.03.002. | Šv. Arkangelo Mykolo (Įgulos) bažnyčios (SOBORO) restauravimas ir pritaikymas visuomenės ir turizmo poreikiams |
| 01.02.03.003. | Kultūros paveldo objektų tvarkymas įgyvendinant Kauno miesto savivaldybės paveldotvarkos programą |
| 01.02.03.004. | Kauno tvirtovės regioninio parko sutvarkymas ir pritaikymas visuomenės ir turizmo poreikiams |
| 01.02.03.005. | Kauno tvirtovės VI forto restauravimas ir pritaikymas visuomenės ir turizmo poreikiams |
| 01.02.03.006. | Kauno rotušės bokšto pritaikymas visuomenės poreikiams |
| 01.02.03.007. | Kauno pilies atkūrimas ir pritaikymas visuomenės poreikiams |
| 01.02.03.008. | Kauno piliakalnių pritaikymas kultūros ir turizmo veikloms |
| 01.02.03.009. | Mažosios architektūros idėjos „Kauno akcentai“ Kauno miesto erdvėse įgyvendinimas |
| 01.02.03.010. | Kauno kino centro „Romuva“ (kultūros paveldo objekto) aktualizavimas, jį įveiklinant, optimizuojant ir keliant paslaugų kokybę |
|  | **Kurti viešąją turizmo informacinę sistemą ir vystyti miesto turizmo rinkodarą** |
| **01.03.01.** | **Plėtoti viešąją turizmo ir miesto įvaizdį gerinančią infrastruktūrą ir sudaryti palankias sąlygas turizmo paslaugų plėtrai** |
| 01.03.01.001. | Projekto „Kauno miesto ir rajono savivaldybes jungiančių turizmo trasų ir maršrutų informacinės infrastruktūros plėtra“ įgyvendinimas |
| 01.03.01.002. | Kauno marių ir Nemuno kilpų e.rinkodaros projekto įgyvendinimas |
| 01.03.01.003. | Projekto ,,Hanzos iniciatyvos turizmo skatinimui kuriant naujus turizmo paketus ir produktų pasiūlymus (HIPPO) įgyvendinimas; |
| 01.03.01.004. | Projekto „Lietuvos tarpukario (1918-1940 m.) architektūra“ įgyvendinimas |
| 01.03.01.005. | Projekto „Nemuno kelias“ įgyvendinimas |
| 01.03.01.006. | Projekto „Tarpvalstybinis turizmo vystymas gamtos ir kultūros paveldo objektuose Elke ir Kaune“ |
| 01.03.01.007. | Projekto „Gynybinio ir gamtos paveldo keliai“ įgyvendinimas |
| 01.03.01.009. | Projekto „Bernardinų takais“ įgyvendinimas |
| **02.** | **Sumanios ir pilietiškos visuomenės ugdymo programa** |
| **02.01.** | **Teikti besimokančios visuomenės poreikius atitinkančias švietimo paslaugas** |
| **02.01.02.** | **Plėtoti akademinį, besimokantį ir sumanų miestą** |
| 02.01.02.014. | Vaikų vasaros poilsio ir laisvalaikio organizavimas Kauno miesto savivaldybėje |
| **02.01.03.** | **Užtikrinti kryptingą jaunimo politikos įgyvendinimą** |
| 02.01.03.001. | Jaunimo savanorystės ir užimtumo skatinimas |
| 02.01.03.002. | Atvirų jaunimo centrų Kauno mieste plėtra |
| **02.02.** | **Sudaryti sąlygas visų socialinių grupių įtraukimui į sporto veiklą** |
| **02.02.02.** | **Skatinti miesto bendruomenės sporto iniciatyvas ir plėtoti viešąją sporto infrastruktūrą** |
| 02.02.02.001. | Viešos paskirties sporto ir laisvalaikio infrastruktūros miesto viešose erdvėse įrengimas, atnaujinimas ir priežiūra |
| 02.02.02.007. | Tarptautinių ir pagrindinių Kauno mieste vykstančių sporto renginių organizavimas |
| **02.03.** | **Teiki kokybiškas ir visiems prieinamas sveikatos priežiūros ir socialines paslaugas, mažinti socialinę atskirtį** |
| **02.03.01.** | **Užtikrinti kokybiškas ir saugias sveikatos priežiūros paslaugas** |
| 02.03.01.007. | Sveikatos priežiūros paslaugų prieinamumo užtikrinimas renginių metu |
| **02.04.** | **Teiki aukštos kokybės viešąsias paslaugas, efektyviai valdyti miestą** |
| **02.04.01.** | **Didinti miesto valdymo efektyvumą** |
| 02.04.01.005. | Lietuvos finansinės paramos, ES ir kitų tarptautinių programų rengimas ir projektų įgyvendinimas |
| **02.04.02.** | **Gerinti teikiamų viešųjų paslaugų kokybę** |
| 02.04.02.020. | Administracinės naštos mažinimas perkeliant programos „Iniciatyvos Kaunui“ paraiškų ir ataskaitų teikimą į elektroninę erdvę |
| **02.05.** | **Kurti saugų ir bendruomenišką miestą** |
| **02.05.02.** | **Skatinti ir ugdyti gyventojų bendruomeniškumą** |
| 02.05.02.001. | Nevyriausybinių organizacijų (NVO) ir miesto bendruomenės įgalinimo srities gyventojų iniciatyvų skatinimas |
| 02.05.02.015. | Kauno sporto halės išvystymas į daugiafunkcį centrą visuomenės poreikiams |
| **03.** | **Darnaus teritorijų ir infrastruktūros vystymo programa** |
| **03.02.** | **Plėtoti kokybišką ir saugią susisiekimo infrastruktūrą** |
| **03.02.01.** | **Užtikrinti kokybišką susisiekimo infrastruktūrą** |
| 03.02.01.001. | Pėsčiųjų saugumo didinimas įdiegiant naujausių technologijų apšvietimą pėsčiųjų perėjose |
| 03.02.01.023. | Požeminių perėjų ir laiptų einamasis remontas |
| 03.02.01.028. | Kauno miesto gatvių, aikščių priežiūra ir einamasis remontas |
| 03.02.01.029. | Kauno miesto gatvių, aikščių projektavimas, kapitalinis remontas ir rekonstrukcija |
| 03.02.01.032. | Pėsčiųjų takų (šaligatvių) įrengimas ir remontas |
| 03.02.01.055. | Darnaus judumo Kauno mieste plano rengimas |
| **03.02.02.** | **Plėtoti visuomeninio ir bevariklio transporto sistemas** |
| 03.02.02.001. | Sąlygų gyventojų fiziniam aktyvumui užtikrinimas, įrengiant saugią pėsčiųjų ir bevariklio transporto infrastruktūrą |
| 03.02.02.003. | Pėsčiųjų ir dviračių tako Savanorių pr. įrengimas |
| 03.02.02.006. | Naujų ekologiškų Kauno miesto viešojo transporto priemonių įsigijimas |
| **03.04.** | **Darniai planuoti miesto teritoriją, kurti kokybišką gyvenamąją aplinką** |
| **03.04.01.** | **Planuoti miesto teritorijų ir infrastruktūros plėtrą** |
| 03.04.01.003. | Teritorijų (funkcinio, erdvinio ir meninio aplinkos) formavimo (plėtojimo) studijų rengimas |
| **03.04.02.** | **Gerinti gyvenamąją aplinką ir viešąją infrastruktūrą** |
| 03.04.02.001. | Kompleksiškas Ąžuolyno parke esančios infrastuktūros sutvarkymas, pritaikant ją visuomenės poreikiams (pėsčiųjų, bėgimo takų, apšvietimo įrengimas, želdinių  tvarkymas, Dainų slėnio teritorijos sutvarkymas ir infrastruktūros rekonstravimas, siekiant esamas erdves pritaikyti kultūros, poilsio ir rekreacijos  reikmėms) |
| 03.04.02.003. | Marvelės upės slėnio sutvarkymas, panaudojant teritorijos gamtinio karkaso ypatumus, siekiant netradicinių erdvių pritaikymo kultūros ir kitoms reikmėms |
| 03.04.02.004. | Kauno miesto savivaldybės Nemuno ir Nevėžio santakos kraštovaizdžio draustinio kraštovaizdžio formavimas ir ekologinės būklės gerinimas |
| 03.04.02.013. | Sąlygų aktyviam miesto gyventojų poilsiui sudarymas prižiūrint paplūdimius |
| 03.04.02.019. | Kompleksiškas Kauko laiptų prie Aukštaičių gatvės zonos sutvarkymas |
| 03.04.02.023. | Visuomenės aplinkosauginį švietimą skatinančios infrastuktūros atnaujinimas Lietuvos zoologijos sode |
| 03.04.02.024. | Nemuno salos išvystymas į multifunkcinį sveikatinimo ir kultūros kompleksą, pritaikant jį visuomenės poreikiams |
| 03.04.02.026. | Teritorijos prie daugiafunkcio S. arisu ir S. Girėno sveikatinimo, kultūros ir užimtumo centro, Lietuvos sporto universiteto ir Sporto halės sutvarkymas |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. 2000 m. sukurtos Lisabonos strategijos tikslai, ES konkurencingumo globaliame pasaulyje formulavimas atkreipė dėmesį į vadinamąsias „minkštąsias“ galias, įvedė į politinį žodyną žinių ekonomikos terminą, „raktiniais žodžiais“ tapo inovacijos, moksliniai tyrimai ir technologijų plėtra. Lisabonos strategijai akivaizdžiai nepasiekus keliamų tikslų darbo jėgos užimtumo, mokslinių tyrimų ir technologijų plėtros srityse, 2010 m. Europos Komisija pristatė naują ES plėtros perspektyvą „Europa 2020“. Žinių ekonomiką pakeitė socialinės ekonomikos rinkos vizija. Formuluojant naujus pažangaus, tvaraus ir integruoto Europos augimo prioritetus, pirmą kartą į strateginius Bendrijos siekius įtraukti veiksmai švietimo srityje. Taip pat numatyti bendros strategijos įgyvendinimo bei priežiūros mechanizmai, kurių stokojo Lisabonos strategija. Tarp šių dviejų strategijų priėmimo itin suaktyvėjo ES kultūros laukas.   
   Iš tyrimo *„Kultūros politikos kaita 2010–2014 m.: strateginių prioritetų ir įgyvendinimo priemonių dermė“ (I etapas) ataskaita, skirta Lietuvos kultūros tarybai*, parengta 2014 m. gruodžio mėn. 28 d. (<http://www.ltkt.lt/userfiles/tyrimas.pdf>)   
    [↑](#footnote-ref-1)